Hafan > Amdanom ni > Cabinet a Gweinidogion > Datganiadau'r Cabinet > Ysgrifenedig - Darparu ac Ariannu Gwasanaethau Gofal Lliniarol yng Nghymru Ysgrifenedig - Darparu ac Ariannu Gwasanaethau Gofal Lliniarol yng Nghymru\nDiweddarwyd 05 Mawrth 2007\nMae gofal lliniarol yn berthnasol i bob maes arbenigol ac yn rhan hanfodol o’r pecyn cyfan o ofal i gleifion sy’n dioddef o gyflyrau hirdymor sy’n gwaethygu’n raddol neu nad oes modd eu gwella. Gall gael ei ddarparu mewn nifer o leoliadau gan gynnwys yr ysbyty, y cartref, cartref gofal yn ogystal â hosbis fel claf mewnol. Disgwylir i Fyrddau Iechyd Lleol asesu’r angen am wasanaethau gofal lliniarol ymhlith eu poblogaethau lleol a chynllunio, trefnu a darparu gwasanaethau i ddiwallu’r angen hwnnw. Drwy wneud hynny, byddant yn gweithio’n agos ag asiantaethau eraill gan gynnwys y rheini yn y sector gwirfoddol. Mae polisi cyffredinol Llywodraeth y Cynulliad ar gyfer gofal lliniarol, Cyfeiriad Strategol ar gyfer Gwasanaethau Gofal Lliniarol yng Nghymru yn cadarnhau bod rhan bwysig i hyblygrwydd ac ansawdd y gwasanaethau a ddarperir gan y sector gwirfoddol wrth ddiwallu anghenion cleifion.\n£10 miliwn ar ffurf cyllid anghylchol\nEr mwyn cydnabod y rôl bwysig sydd i’r sector gwirfoddol wrth ddarparu gofal lliniarol, mae Llywodraeth Cynulliad Cymru wedi sicrhau bod £10m ar gael fel cyllid anghylchol am gyfnod o bedair blynedd er mwyn hybu datblygu a gwella gwasanaethau a ddarperir gan nifer o’r cyrff hyn. Nid bwriad y cyllid anghylchol hwn oedd talu costau cynnal craidd ac anogwyd y cyrff hyn o’r dechrau’n deg i weithio’n agos â Byrddau Iechyd Lleol, drwy’r Rhwydweithiau Canser, er mwyn asesu’r anghenion am y gwasanaeth yn y dyfodol a sefydlu trefniadau ariannu cynaliadwy.\nAdolygiad sylfaenol o wasanaethau\nMae gwasanaethau gofal lliniarol yn amrywio rhwng gwahanol rannau o Gymru ac maent wedi datblygu ar hap, gan ymateb yn aml i’r galw yn lleol ac ymgyrchoedd codi arian yn lleol. Er mwyn deall yn well sut y mae’r gwasanaethau hynny yn cael eu darparu ac ym mha le, mae Llywodraeth y Cynulliad wedi comisiynu adolygiad o’r gwasanaethau gofal lliniarol ledled Cymru. Pwrpas yr adolygiad yw:\ncanfod ac ymchwilio i’r ddarpariaeth gyfan o ofal lliniarol yng Nghymru a ddarperir gan y GIG, darparwyr preifat a’r sector gwirfoddol. canfod pa ddarpariaeth sy’n ofynnol i ddiwallu anghenion cleifion, pa fylchau sydd yn y ddarpariaeth honno a sut y gellir eu llenwi orau gan y GIG a’r sectorau preifat a gwirfoddol.\ncanfod cyfanswm y gwariant presennol a’r gwariant sy’n ofynnol ar ofal lliniarol yng Nghymru gan y GIG a’r sectorau preifat a gwirfoddol.\ncanfod ffynonellau ariannu ac a ddylid eu defnyddio’n well er mwyn diwallu anghenion cleifion.\ncanfod pa gamau penodol y dylid eu cymryd a chan bwy er mwyn i bob rhanddeiliad (y GIG a’r sectorau preifat a gwirfoddol) weithio’n integredig ar gynllunio, trefnu a darparu gofal lliniarol.\nYn sgil canfyddiadau’r adolygiad, bydd adroddiad yn cael ei lunio ar y gwasanaethau a ddarperir gan y GIG, mudiadau preifat a’r sector gwirfoddol ym mhob un o’r tair ardal ranbarthol sef Gogledd Cymru, y Canolbarth a De-orllewin Cymru, a De-ddwyrain Cymru. Bydd rhestr o argymhellion ar gyfer y rhanbarthau hyn yn cael ei llunio hefyd. Bydd yr adolygiad yn edrych ar wasanaethau i oedolion a phlant fel ei gilydd.\n£2 miliwn ar ffurf cyllid refeniw cylchol\nWrth i’r rhaglen ariannu £10 miliwn ddod i’w therfyn, mae Llywodraeth Cynulliad Cymru yn cydnabod bod angen parhau â’r cymorth a roddir i’r gwasanaethau gofal lliniarol. Bydd £2 filiwn ar gael felly ar ffurf cyllid cylchol yn 2007-08 ar gyfer y sector gwirfoddol. Wrth roi cyllid cylchol neilltuedig yn rhan o’r gyllideb am y tro cyntaf rydym yn cydnabod y bydd y cyrff hynny sy’n darparu gofal safonol i ddiwallu anghenion cleifion yn elwa’n sylweddol o’r diogelwch a geir o wneud trefniadau ariannu cynaliadwy hirdymor. Ni ddylid ystyried fodd bynnag y golyga hynny y gall y sector gwirfoddol gwtogi ar ei ymdrechion i godi arian. Ni ddylid ystyried ychwaith y golyga y bydd yn darparu arian yn lle’r Byrddau Iechyd Lleol tuag at ganolfannau hosbis. Dylai’r Byrddau Iechyd Lleol barhau i weithio, drwy’r Rhwydweithiau Canser Rhanbarthol, gyda’r sector gwirfoddol i wella trefniadau comisiynu cynaliadwy.\nBydd canlyniad yr adolygiad, a ddisgwylir ddiwedd mis Ebrill, yn helpu’r broses o ddyrannu’r £2 filiwn. Bwriedir i’r broses hon o ddyrannu’r arian, a fydd yn cael ei gwneud cyn gynted ag y bo modd, sicrhau bod yr arian yn cael ei dargedu at wasanaethau gofal lliniarol o safon uchel sydd eu hangen i ddiwallu anghenion penodol cleifion.\nYsgrifenedig - Darparu ac Ariannu Gwasanaethau Gofal Lliniarol yng Nghymru (Saesneg)\nYsgrifenedig - Darparu ac Ariannu Gwasanaethau Gofal Lliniarol yng Nghymru (Cymraeg)


Cynnwys Datganiad gan y Llywydd 1. Cwestiynau i’r Prif Weinidog 2. Datganiad a Chyhoeddiad Busnes 3. Datganiad: Cymorth i Fyfyrwyr yn 2018-19 a Chyhoeddi Crynodeb o Ganlyniadau'r Ymgynghoriad ar Weithredu Ymateb Llywodraeth Cymru i Adroddiad Diamond 4. Datganiad: Adroddiad Interim yr Adolygiad Seneddol o Iechyd a Gofal Cymdeithasol 5. Datganiad: Strategaeth y Gymraeg 6. Datganiad: Y Wybodaeth Ddiweddaraf am y Tasglu Gweinidogol ar gyfer Cymoedd y De 7. Datganiad: Cyflogadwyedd 8. Cyfnod 3 Bil yr Undebau Llafur (Cymru)\nWrth i ni gychwyn, hoffwn gymryd y cyfle i groesawu dirprwyaeth o Senedd Sudan, sy'n ymweld â'n Senedd ni heddiw. Croeso i chi.\nYr eitem gyntaf ar ein hagenda ni yw’r cwestiynau i’r Prif Weinidog, a’r cwestiwn cyntaf, Janet Finch-Saunders.\n1. A wnaiff y Prif Weinidog ddatganiad am gefnogaeth Llywodraeth Cymru i'r diwydiant ffermio yng Nghymru? OAQ(5)0726(FM)\nGwnaf, byddwn yn parhau i weithio ochr yn ochr â'n ffermwyr a rhanddeiliaid allweddol eraill i gyflawni ein gweledigaeth ar y cyd o ddiwydiant amaethyddiaeth ffyniannus a chydnerth.\nDiolch. Mae 'Panorama' yr wythnos hon yn edrych ar sut y gallai Brexit effeithio ar ein ffermwyr ni yma yng Nghymru. Nawr, fel y dywedodd Mr Jacob Anthony o'ch etholaeth chi ar y rhaglen, mae gan yr UE\nun polisi amaethyddol sydd i fod yn addas i bob un o’r 28 gwlad...gwledydd sy’n ffermio ceirw yng Nghylch yr Arctig yr holl ffordd i lawr i ffermwyr ym Môr y Canoldir yn tyfu olifau.\nSut ydych chi, felly, yn gweithio gydag Ysgrifennydd amgylchedd y DU, ac eraill, gan gynnwys Undeb Amaethwyr Cymru, tuag at ddatblygu’r cytundeb gorau posibl i’n ffermwyr sy'n fwy addas i Gymru, ac a wnewch chi egluro eich ymateb i ddogfen bolisi Undeb Cenedlaethol yr Amaethwyr, ‘The Vision for the Future of Farming: A New Domestic Agricultural Policy’?\nWel, nid yw'n gywir i ddweud bod un ateb i bawb yn Ewrop a dweud y gwir; ceir amrywiadau ar draws Ewrop, wrth gwrs. Ac ni ddylai fod yn wir ychwaith y dylai fod un ateb i bawb, ac ni ddylai fod yn wir y dylai fod un ateb i bawb yn y DU o ran hynny, gan fod ein ffermio yn dra gwahanol. Mae strwythur ein ffermio yn dra gwahanol, er enghraifft, i’r strwythurau mewn sawl rhan o Loegr. Byddem yn fwy na pharod i weithio gydag Ysgrifennydd Gwladol Adran yr Amgylchedd, Bwyd a Materion Gwledig pe byddai ond yn trafferthu i gyfarfod â ni, oherwydd un o'r pethau a wnaeth oedd canslo ei gyfarfodydd pedrochr gyda Lesley Griffiths, y Gweinidog, a chyda’r Alban, ar gyfer y mis diwethaf a’r mis hwn. Felly, byddem yn fwy na pharod i gyfarfod ag ef. Rwy'n siŵr bod y Gweinidog yn edrych ymlaen at wneud hynny. Rwy'n deall y bydd yn y Sioe Frenhinol. Efallai y gwnaiff ef gyfarfod â ni bryd hynny. Ond yr hyn y gallaf ei ddweud, yn gwbl eglur, yw nad yw'n argoeli'n dda pan mai cam cyntaf Ysgrifennydd Gwladol DEFRA yw canslo cyfarfodydd gyda gweinyddiaethau datganoledig, ac, yn ail, mae'n hynod bwysig, pan fydd y Bil diddymu yn cael ei gyhoeddi, bod cydnabyddiaeth na ddylai Llywodraeth y DU gymryd y pwerau a ddylai ddod i Gymru oddi wrth Frwsel a’u cadw nhw yn Llundain. Ni fyddwn yn cefnogi hynny o dan unrhyw amgylchiadau.\nA ydy’r Prif Weinidog yn cytuno y dylid archwilio mewn i’r posibilrwydd o benodi diwydiannwr profiadol i sicrhau, os bydd rhwystredigaethau i ffermio ar ffurf tariffs uchel i gael mynediad i’r Undeb Ewropeaidd, y gallwn ni achub beth gallwn ni o amaeth Cymru trwy sicrhau bod llawer mwy o fwyd Cymru yn cael ei ‘procure-io’ i’n hysgolion a’n hysbytai, hyd yn oed os bydd hynny’n costio ychydig yn fwy o arian, ac y gallai’r diwydiannwr yma hefyd fod yn gyfrifol am ddatblygu gwell cydweithrediad rhwng ffermwyr i sicrhau bod bwyd Cymru sydd o ansawdd uchel yn gallu cael ei gyflenwi mewn ffordd ddibynadwy i archfarchnadoedd dros Brydain i gyd?\nWel, yn gyntaf, wrth gwrs, byddai unrhyw fath o dariff yn wael i ffermwyr Cymru. Yn ail, byddai unrhyw fath o rwystredigaeth ynglŷn â chael mynediad i’r farchnad Ewropeaidd yn wael i ffermwyr Cymru. Rydym ni wedi bod yn gweithio gyda ffermwyr a hefyd gwmnïau bwyd er mwyn sicrhau bod mwy o gyrff yn y sector cyhoeddus yng Nghymru yn prynu bwyd o Gymru, ac, wrth gwrs, nid oes rhaid i awdurdodau lleol na chyrff eraill brynu beth bynnag sy’n tsiepach. Rydym ni wedi gweld cynnydd dros y blynyddoedd o gig yn mynd mewn, er enghraifft, i’r gwasanaeth iechyd o Gymru o achos y ffaith ein bod ni’n gweithio gyda chynhyrchwyr er mwyn sicrhau eu bod nhw’n gallu sicrhau bod bwyd ar gael dydd ar ôl dydd, wythnos ar ôl wythnos. Ond mae’n rhaid pwysleisio’r ffaith nad yw hynny’n rhywbeth sy’n mynd i wneud lan am golli neu weld rhwystredigaeth ynglŷn â’r farchnad Ewropeaidd.\nRwy’n siŵr bydd y Prif Weinidog am ymuno gyda fi i longyfarch Hufenfa De Arfon, cwmni cydweithredol, am wneud yr elw gorau erioed yn eu hanes hir nhw. Bues i’n ymweld â’r safle yn ddiweddar iawn a gweld bod dyfodol ar gyfer y math yma o gydweithio yn y sector amaeth. Roedd hefyd yn wir bod yr elw yna yn seiliedig ar fuddsoddiad—buddsoddiad sylweddol o arian Ewropeaidd—a chefnogaeth gan Lywodraeth Cymru. Nawr, wrth fynd ymlaen, mae eich Ysgrifennydd Cabinet chi dros gyllid wedi sicrhau y bydd targed mewnol o ran gwario o’r cronfeydd strwythurol gan Lywodraeth Cymru o 80 y cant, er mwyn trio diwallu angen a gwneud yn siŵr ein bod yn gwneud y gorau ohono fe. A wnewch chi osod targed tebyg ar gyfer eich gwariant chi, os gwelwch yn dda, ar y rhaglen datblygu gwledig, fel bod cwmnïau fel Hufenfa De Arfon yn gallu buddsoddi at y dyfodol, a phawb arall yng Nghymru hefyd?\nWel, mae’r arian yn mynd mas ar y rât y byddwn i’n ei erfyn ynglŷn â’r cynllun datblygu gwledig. Mae gyda ni, wrth gwrs, lan i 2023 i hala’r arian, ac nid oes rheswm i feddwl y byddai’r arian yna ddim yn cael ei hala. A gaf i ymuno â’r Aelod ynglŷn â llongyfarch Hufenfa De Arfon? Dyna’r lle cyntaf y gwnes i fynd iddo pan oeddwn i’n Weinidog—beth amser yn ôl nawr. Rwy’n cofio, wrth gwrs, yr hanes—nôl ym 1933, rwy’n credu, y cafodd yr hufenfa ei sefydlu. Felly, mae hynny’n dangos, wrth gwrs, pa mor llwyddiannus mae e wedi bod.\nOnd, rwyf wedi dweud o’r blaen bod yn rhaid, wrth gwrs, sicrhau mwy o grwpiau neu gwmnïau cydweithredol yn y byd ffermio yng Nghymru. Nid yw’n farn sydd wedi cael ei chroesawu bob tro gan ffermwyr nac eraill yn y diwydiant. Ond mae’n hollbwysig i sicrhau bod ffermwyr yn gallu cael pris teg am eu cynnyrch, ac un ffordd o wneud hynny, wrth gwrs, yw sicrhau eu bod yn gweithio gyda’i gilydd er mwyn iddyn nhw beidio gorfod, felly, werthu fel unigolion. Rydym yn gwybod, wrth gwrs, y byddai hynny’n golygu mai gyda’r prynwyr y byddai’r cryfder.\nDiswyddiadau Staff ym Mhrifysgolion Cymru\n2. A wnaiff y Prif Weinidog ddatganiad am ddiswyddiadau staff ym mhrifysgolion Cymru? OAQ(5)0727(FM)[W]\nRydym ni’n ymwybodol bod nifer o sefydliadau wrthi’n adolygu eu strwythurau staffio ar hyn o bryd. Rydym ni’n disgwyl iddyn nhw gynnal trafodaethau ystyrlon gydag aelodau staff a’r undebau llafur, a hefyd gyda Chyngor Cyllido Addysg Uwch Cymru, er mwyn archwilio’r goblygiadau i sefydliadau unigol a’u myfyrwyr.\nBuaswn i’n hoffi llongyfarch fy mhrifysgol leol, Bangor, gan mai hi ydy’r unig brifysgol yng Nghymru i ennill gwobr aur fframwaith rhagoriaeth dysgu Llywodraeth y Deyrnas Gyfunol, sydd yn ganlyniad ardderchog, yn cadarnhau bod Prifysgol Bangor yn cynnal safonau dysgu ac addysgu rhagorol yn gyson ar gyfer ei myfyrwyr, a bod y ddarpariaeth ym Mangor o’r safon uchaf a welir yn y Deyrnas Gyfunol heddiw.\nOnd, ar yr un pryd, rwy’n nodi bod Prifysgol Bangor, ynghyd â bron bob prifysgol yng Nghymru, wrthi’n ymgynghori ynglŷn â diswyddiadau posib—117 o ddiswyddiadau posib gorfodol ym Mangor yn unig. Yn anffodus, mae cynifer o’n prifysgolion ni’n cael eu gorfodi i gymryd y camau yma ar hyn o bryd. A ydych chi’n cytuno ei bod hi’n hen bryd i Lywodraeth Cymru ystyried y sefyllfa o ddifrif a darparu adnoddau ariannol ychwanegol ar gyfer ein prifysgolion fel mater o frys?\nWel, mae’r prifysgolion, wrth gwrs, yn annibynnol. Ac, wrth gwrs, mae hi lan iddyn nhw i wneud eu penderfyniadau. Nid ydym ni, wrth gwrs, yn croesawu unrhyw sefyllfa lle mae pobl efallai yn mynd i golli eu swyddi. Ond nid dim ond o’r Llywodraeth y dylai arian ddod. Mae yna ddyletswydd ar brifysgolion i sicrhau bod mwy o gyllid yn dod o’r tu fas i’r sector cyhoeddus, o’r tu fas i’r pwrs cyhoeddus—edrych am arian ynglŷn ag ymchwilio, er enghraifft, edrych am arian ynglŷn â’r byd masnachol. Ac felly, wrth gwrs, mae yna ddyletswydd arnyn nhw i wneud hynny. Ond nid ydym ni’n moyn gweld neb yn colli eu swyddi, mewn unrhyw brifysgolion. A byddwn i, wrth gwrs, yn dweud wrth brifysgolion ei bod hi’n hynod o bwysig i sicrhau bod popeth yn cael ei wneud er mwyn sicrhau bod y sefyllfa yna ddim yn digwydd, a taw hynny ddylai fod y ‘last resort’ ac nid rhywbeth y maen nhw’n ei wneud pan fyddan nhw’n ystyried hwn am y tro cyntaf.\nWel, mae prifysgolion Cymru, wrth gwrs, yn gwneud cyfraniad enfawr at economi Cymru; mae tua 5 y cant o economi Cymru o ganlyniad i weithgarwch prifysgolion yng Nghymru. Ac, wrth gwrs, os ydych chi’n colli staff o brifysgol, staff profiadol a drud y mae'r brifysgol yn ceisio eu symud ymlaen yn gyntaf yn aml iawn. Pa sicrwydd ydych chi wedi ei gael gan y sector prifysgolion na fydd hynny’n tanseilio'r cyfle i'r sector berfformio'n arbennig o dda o ran ei gyfraniad at economi Cymru, yn enwedig os yw nifer sylweddol o staff yn mynd i gael eu diswyddo o ganlyniad i ostyngiadau o ran cyrsiau penodol ac incwm?\nWel, rwy’n credu ei bod hi’n hynod bwysig nad yw ein prifysgolion yn rhwystro eu hunain, o ran y ffordd y maen nhw’n cystadlu nid yn unig gyda'i gilydd— marchnad fach iawn yw Cymru—ond ar draws y byd. Ac mae'n rhaid i brifysgolion ystyried pa un a fyddai colli staff yn golygu nad ydynt yn gallu darparu gwasanaeth i’w myfyrwyr mwyach, a ddim bellach yn gallu denu incwm ychwanegol o ganlyniad o bosibl. Fel y dywedais wrth ateb yr Aelod dros Arfon, dylid ystyried dileu swyddi fel y dewis olaf ac nid cyntaf.\nDiolch i chi, Llywydd. Prif Weinidog, cyhoeddodd yr adroddiad interim gan y comisiwn ar iechyd a gofal cymdeithasol ei ganfyddiadau heddiw. Y Llywodraeth sefydlodd y comisiwn hwn, yn amlwg, a disgwylir yr adroddiad terfynol ddiwedd y flwyddyn hon. Nid oes gan Lywodraethau Llafur blaenorol hanes da iawn pan ddaw i weithredu canfyddiadau manwl gan gomisiynau, fel comisiwn Williams er enghraifft. A allwch chi roi syniad i ni o ba bwys y mae’r Llywodraeth yn ei neilltuo i’r canfyddiadau gan y comisiwn, ac ai’r rhain fydd yr elfen ganolog i'r Llywodraeth hon, wrth symud ymlaen yn y Cynulliad hwn, yn y ffordd y mae'n llunio iechyd a gofal cymdeithasol—yr argymhellion y mae'r adroddiad yn eu gwneud?\nWel, ni fyddem wedi sefydlu'r adolygiad ar sail drawsbleidiol pe na byddem ni’n mynd i’w gymryd o ddifrif; yn amlwg. Rydym ni’n edrych ymlaen at yr adroddiad pan gaiff ei gyhoeddi, a dyna fydd sail ein hystyriaethau ar gyfer y dyfodol.\nRwy'n credu mai’r hyn sy'n bwysig i ni ei ddeall, er tegwch—. Ac rwy’n eich canmol am sefydlu'r adolygiad seneddol, oherwydd mae rhai o'r canfyddiadau y maen nhw wedi eu rhoi ar gael heddiw yn cael eu cefnogi gan dystiolaeth, gan ddangos, yn amlwg, yn y ddwy flynedd nesaf, y byddwn yn gweld cynnydd o 44 y cant i nifer y bobl dros 65 oed, ac eto gostyngiad o 5 y cant i nifer y bobl o oedran gweithio, sy'n dangos bod heriau gwirioneddol i'w hwynebu. A phan y gellir wynebu’r heriau hynny yn drawsbleidiol, yn amlwg, bydd yr atebion hynny yn dod yn llawer haws. Ond mae'n hanfodol deall pa un a fydd y comisiwn hwn a'i argymhellion yn dioddef yr un ffawd â llawer o gomisiynau eraill y mae'r Llywodraeth wedi eu comisiynu—ac rwy’n defnyddio enghraifft comisiwn Williams eto—neu ai’r canfyddiadau hyn fydd elfen ganolog ystyriaethau’r Llywodraeth mewn gwirionedd wrth symud at ddiwedd y Cynulliad hwn yn 2022.\nMae'n rhaid i ni gofio, wrth gwrs—. Mae'n crybwyll comisiwn Williams. Gwrthwynebwyd comisiwn Williams gan bleidiau eraill yn y Siambr hon; nid oedd fel pe byddai'r Llywodraeth wedi penderfynu ar ei liwt ei hun, er gwaethaf cefnogaeth pobl eraill, y byddai'r argymhellion yn symud yn eu blaenau.\nO ran iechyd, mae hwn yn ymrwymiad mawr i ni ei wneud. Fe’i gwnaed gennym, wrth gwrs, yn rhan o'n rhaglen lywodraethu, ac mae'n hynod bwysig ein bod ni’n gallu gwneud cymaint ag y gallwn i ddod o hyd i dir cyffredin o ran iechyd ar draws y pleidiau, er mwyn deall beth yw’r heriau, gan fod yr heriau yr un fath beth bynnag fo’r wleidyddiaeth, ac yna gweld sut y gellir ymateb i’r heriau hynny. Mae hynny'n sicr yn rhan o'n hystyriaethau. Fel y dywedais, byddwn yn edrych ymlaen at dderbyn yr adroddiad ac yn edrych ymlaen at weithredu ar gymaint ohono ag y gallwn.\nRwy’n meddwl mai’r hyn a fyddai wedi rhoi mwy o ffydd i ni yw pe gallem ni fod wedi cael ateb mwy eglur a fyddai wedi dweud, 'Bydd, mi fydd hyn yn rhan o’n hystyriaethau yn y dyfodol—yr argymhellion', a’ch bod chi’n edrych ymlaen at gyflawni’r argymhellion hynny yn y pen draw, yn hytrach na dim ond yn edrych ymlaen at dderbyn yr adroddiad, ac yna penderfynu beth i'w wneud, gan fod amser yn brin. Fel y mae Mansel Aylward yn ei nodi, mae’r fom amser ddemograffig eisoes wedi ffrwydro. Mae rhan arall yr adroddiad yn sôn am yr argyfwng sgiliau yn y GIG a maes gofal cymdeithasol y mae angen rhoi sylw iddo nawr—mae'n sôn am nawr, nid yn y dyfodol, ond sydd yn digwydd mewn gwirionedd gyda'n gwaith cynllunio’r gweithlu ar hyn o bryd. Ac, yn bwysig, mae'n sôn am strwythurau a’r ffordd y bydd strwythurau yn— ac rwy'n meddwl mai’r geiriau y maen nhw’n eu defnyddio yw:\nMae maint yr heriau yn golygu bod y system yn dod yn ansefydlog, na ellir ei ddatrys trwy newidiadau bach, cam wrth gam.\nFelly, ar y sail hon, felly, a ydych chi’n credu bod hynny'n arwain at y casgliad amlwg y bydd yn rhaid cael newid strwythurol llwyr yn y GIG yma yng Nghymru a'r sector gofal cymdeithasol, neu a ydych chi’n credu y gall dull mwy graddol ddarparu’r atebion y mae’r adroddiad interim yn cyfeirio atynt ac y bydd yr argymhellion terfynol yn awgrymu angen i Lywodraeth Cymru roi sylw iddynt?\nMae'n rhaid cael newid—mae'n amlwg. Ni fyddwn yn defnyddio'r gair 'llwyr'. Rwy'n amharod i fynegi barn heb weld argymhellion yr adroddiad, am resymau amlwg, ond byddem yn dymuno rhoi cymaint ohono ar waith ag y gallwn a cheisio consensws ar draws y Siambr er mwyn gwneud hynny.\nO ran sgiliau, nid oes amheuaeth y bydd unrhyw fath o gyfyngiad ar fudo yn gwneud y sefyllfa o ran sgiliau yn waeth oherwydd, wrth gwrs, mae’r sector gofal cymdeithasol yn recriwtio’n helaeth o'r tu allan i'r DU, fel, wrth gwrs, y mae’r proffesiynau meddygol a nyrsio. Mae honno’n effaith na allwn ei rheoli yn uniongyrchol yma. Ond os yw’n gofyn y cwestiwn i mi, 'Ai dim ond ymarfer yw hwn yr ydym ni’n ei gynnal heb fod terfyn eglur?', Yr ateb i hynny yw 'nage'. Rydym ni eisiau gwneud yn siŵr, gan weithio gyda phleidiau eraill ar draws y Siambr hon, y gallwn roi cymaint o'r argymhellion ar waith â phosibl. Mae'n rhaid i ni eu gweld nhw yn gyntaf er mwyn gwneud dyfarniad ynghylch pa un a allwn ni wneud hynny ar gyfer pob un o'r argymhellion, neu'r rhan fwyaf ohonynt.\nDiolch, Llywydd. Prif Weinidog, mae pob un o'r gwrthbleidiau yn y Cynulliad wedi galw am ymchwiliad annibynnol llawn i'r penderfyniadau yn ymwneud â phrosiect Cylchffordd Cymru. Yn wir, mae rhai ar eich meinciau cefn eich hun wedi dweud bod cwestiynau difrifol i'w hateb. Y cam cyntaf yn y broses honno fydd cyhoeddi eich adroddiad diwydrwydd dyladwy allanol eich hun, ac rydych chi wedi cytuno i gyhoeddi hwn, ond dim ond pan fydd y Cynulliad ar doriad. Nawr, i lawer ohonom ni, mae hyn yn edrych fel Llywodraeth sy'n ceisio gohirio craffu ar benderfyniad a ohiriwyd ei hun tan ar ôl yr etholiad. A all y Prif Weinidog ddweud a yw ei Lywodraeth wedi gofyn i'r cwmni a'r ymgynghorwyr allanol eto a ydynt yn hapus i’r adroddiad hwnnw gael ei gyhoeddi? Ac o ran yr un darn o wybodaeth a roddwyd ar gael i'r cyhoedd, a ddisgrifiwyd gennych chi fel bod yn 'anffodus', a all y Prif Weinidog ein sicrhau ni nad oedd unrhyw un sy’n gysylltiedig â'r Llywodraeth yn gysylltiedig â’i ddatgeliad?\nMae ymchwiliad i ddatgeliad heb ganiatâd wedi cael ei gychwyn gan yr Ysgrifennydd Parhaol; bydd yn rhaid i hwnnw ddilyn ei gwrs. Yn ail, mae'r broses o siarad â'r sefydliadau dan sylw sy'n cael eu crybwyll yn yr adroddiad diwydrwydd dyladwy wedi dechrau, gyda’r nod o’i gyhoeddi. Rydym ni eisiau cyhoeddi cymaint ohono â phosibl.\nUn o'r rhesymau y galwyd am ymchwiliad annibynnol yw oherwydd cyfres o ddatganiadau camarweiniol a wnaed gan y Llywodraeth, yn ystod ymgyrchoedd etholiadol yn aml. Rwy'n siŵr mai cyd-ddigwyddiad oedd hynny, Prif Weinidog.\nGofynnwyd i chi ar 7 Ebrill 2016 pam y gwrthodwyd y cynnig y diwrnod cynt, a dywedasoch, ac rwy'n dyfynnu, 'Yr hyn a ddigwyddodd yn wreiddiol oedd eu bod nhw eisiau gwarant o £30 miliwn gennym ni, ac yna aeth i fyny i £357 miliwn.' Pan ofynnwyd i chi pryd y digwyddodd hynny, dywedasoch, a dyfynnaf: 'Yn y diwrnodau diwethaf' Dywedasoch, unwaith eto, wrth Wales Online ar 11 Ebrill, ac rwy’n dyfynnu eto:\nRoedd yn ystod y diwrnodau diwethaf cyn hynny. Nid oeddem yn gwybod y byddai'r warant yn cael ei chwyddo.\nAc eto mae un o uwch-gyfarwyddwr Aviva investors, Mark Wells, yn mynd yn groes i'r hyn a ddywedasoch. Gwadodd fod Aviva wedi gofyn am danysgrifeniad o 100 y cant ychydig ddyddiau cyn y gwrthodiad. Dywed ac, unwaith eto, rwy’n dyfynnu:\nlluniwyd y cytundeb hwn gyda Llywodraeth Cymru (trwy weision sifil) dros fisoedd lawer ac ni newidiodd unrhyw beth yn ein strwythur ariannu yn ystod y cyfnod cyn y cyhoeddiad hwn.\nPrif Weinidog, dim ond un o'r ddau ohonoch chi all fod yn iawn. A allwch chi ddweud wrthym ni heddiw pa un ohonoch chi sy’n iawn a pha un ohonoch chi sy’n anghywir?\nDywedwyd wrthyf ar 5 Ebrill 2016.\nFelly, nid oedd honno'n drafodaeth hirdymor, ai dyna ydych chi’n ei ddweud, nad oeddech chi wedi bod mewn trafodaethau hirdymor gyda'r cwmni hwnnw? A ydych chi’n gwadu hynny nawr? Dywedasoch ar BBC Wales ar 26 Ebrill eleni, yn y cyfnod cyn yr etholiad, dim ond ychydig ddyddiau ymlaen llaw, 'Rwyf eisiau i Gylchffordd Cymru weithio, dyna’i diwedd hi.' Ychwanegwyd gennych fod y model cyllido wedi newid ers y llynedd, yn eich geiriau chi: 'Mae hynny'n newid nawr; mae'r model yn well', meddech.\nA allwch chi egluro beth newidiodd rhwng y datganiad hwnnw cyn yr etholiad, ac yna’r gwrthodiad fis yn ddiweddarach, ar ôl yr etholiad? Rydych chi wedi dweud wrthym yn y 10 diwrnod diwethaf, eich bod wedi eich hysbysu am y broblem ynghylch dosbarthiad y fantolen. Mae’n ymddangos bod llawer o bryderon wedi codi i chi, Prif Weinidog, yn ystod y dyddiau diwethaf. Mae eich Llywodraeth wedi bod yn ystyried y prosiect hwn ers chwe blynedd gyfan. Pam na chodwyd y broblem ddosbarthu hon gennych chi unwaith ar y llawr hwn? Pam na chafodd ei chodi yn y 28 o wahanol gyfarfodydd a gawsoch chi gyda’r datblygwyr? Ac o ystyried y £10 miliwn neu fwy o arian cyhoeddus a roddwyd i’r prosiect hwn, gallai hynny gynyddu gan fod y cwmni y tu ôl i'r prosiect yn dweud bod hawliad cyfreithiol am gael ei wneud yn erbyn y Llywodraeth hon?\nPrif Weinidog, penderfynasoch ohirio’r penderfyniad hwn tan ar ôl etholiad. Penderfynasoch ohirio’r cyhoeddiad diwydrwydd dyladwy hyd at adeg pan roedd y Cynulliad hwn mewn toriad. Pam na wnaethoch chi benderfynu gohirio'r penderfyniad terfynol fel y gallech chi o leiaf fod wedi cael Aviva a phawb arall o gwmpas y bwrdd i weld a ellid fod wedi datrys y problemau hyn a nodwyd yn ystod y dyddiau diwethaf?\nWel, yn gyntaf oll, mae'n ddrwg gennyf fy mod wedi rhoi ateb uniongyrchol i gwestiwn a ofynnodd; cafodd ei tharo’n ôl ganddo yn llafar, yn amlwg. Ond gadewch i mi roi mwy o atebion uniongyrchol i chi: nid yw'r prosiect chwe blynedd yn ôl yr un prosiect â’r prosiect i ni ymdrin ag ef. Mae wedi newid sawl gwaith o ran ei strwythur ariannol. Roedd y prosiect a ystyriwyd gennym ni yn brosiect yr oeddem ni wedi ei weld yn ddiweddar yn ystod y misoedd diwethaf. Mae'n brosiect, wrth gwrs, a oedd yn seiliedig ar y warant sy'n allan yna’n gyhoeddus. Fe wnaethom edrych ar y strwythur ariannol a gynigiwyd, aethom drwy'r diwydrwydd dyladwy, a datgelodd y diwydrwydd dyladwy bod risg uchel iawn y byddai’r gost neu’r warant yn cael ei ystyried fel bod ar y fantolen. Nid wyf yn gwybod os yw hi'n gwybod beth mae hynny'n ei olygu, ond mae ‘ar y fantolen’ yn golygu y bydd yn cael ei drin fel pe byddem ni wedi rhoi arian i’r cwmni nawr. Byddai'n golygu y byddem ni’n dod o hyd i werth £157 miliwn o ostyngiadau cyfalaf yn y flwyddyn ariannol hon—dyna'r risg a gymerwyd gennym. Fe wnaethom ni weithio gyda'r cwmni i weld beth allem ni ei wneud i helpu. Bu cyfarfod rhwng y cwmni a swyddogion ar ôl y penderfyniad. Eglurwyd i'r cwmni beth oedd y problemau, ac fe wnaethant dderbyn hynny. Maen amlwg nad ydynt wedi siarad â hi gan fod y cwmni wedi derbyn y mater o ran y broblem o fod ar y fantolen a'r risgiau yr oedd hynny’n eu peri i ni—ni wnaethant ddadlau â hynny. A gaf i awgrymu ei bod hi, efallai, yn siarad gyda’r cwmni i gael eu safbwynt nhw ar hyn?\nUn peth nad yw Plaid Cymru erioed wedi ei ddweud yw pa un a oeddent yn cytuno â'r penderfyniad ai peidio. Tan y byddwn ni’n gwybod a ydyn nhw’n cytuno ai peidio, fel y gallwn ni asesu a ydyn nhw’n meddwl y dylid cymryd risgiau uchel gyda gwariant cyhoeddus yng Nghymru, yna, wrth gwrs, ni allaf dderbyn pregeth gan arweinydd Plaid Cymru.\nLlywydd, rwy’n cytuno 100 y cant gyda phopeth y mae arweinydd Plaid Cymru newydd ei ddweud— [Torri ar draws.] Ceir adegau pan all UKIP fod yn eciwmenaidd. Er budd pobl Cymru, mae hon yn un ohonynt, ac mae'n rhywbeth y gallwn, o bosibl, barhau i’w drafod yn y Pwyllgor Cyfrifon Cyhoeddus, os nad mewn ymchwiliad cyhoeddus, os na chaiff hynny ei ganiatáu.\nOnd hoffwn ofyn am y cyfarfod y mae’r Prif Weinidog ar fin ei gael gyda Michel Barnier, prif drafodwr yr UE ar Brexit, yr wyf yn deall sy’n digwydd ddydd Iau. A yw’n mynd i fanteisio ar y cyfle hwn i ategu strategaeth negodi Llywodraeth y DU neu i geisio ei thanseilio? Credaf fod y Prif Weinidog yn derbyn ein bod ni’n mynd i adael y farchnad sengl, ac mae'r Llywodraeth wedi dweud ei bod yn mynd i adael yr undeb tollau. Mae hynny'n rhywbeth nad wyf yn credu sy’n agored i’w negodi. Rwy’n darllen ei fod yn mynd i ddweud wrth Michel Barnier ei bod yn hanfodol er budd swyddi yng Nghymru ein bod ni’n parhau, os nad yn aelodau o'r farchnad sengl, â mynediad dilyffethair ati o leiaf, ond onid yw'n derbyn, pan fyddwch chi’n dechrau negodi, fel Michel Barnier ei hun, y dylech chi chwarae gêm galed, nid gêm feddal. Os byddwch chi’n mynd i mewn i drafodaeth gan dderbyn amcanion sylfaenol dadleuon yr ochr arall, yna nid ydych chi’n debygol o gael y cytundeb yr ydych chi ei eisiau, ond un gwaeth. Felly, yr hyn y dylai ei esbonio i Michel Barnier ddydd Iau yw manteision cydfuddioldeb yma, i'r Ewropeaid ac i’r Prydeinwyr, o gael y fasnach rydd fwyaf posibl rhyngom ni. Mae ei ddefnyddio dim ond fel cyfle i sefyll yn erbyn strategaeth negodi Llywodraeth y DU yn debygol o fethu beth bynnag, ond ni fydd ychwaith yn gwneud unrhyw ddaioni i Lywodraeth Cymru wrth iddi ymwneud â Llywodraeth y DU gartref.\nWel, rwy’n ddiolchgar am ei arddangosiad o delepathi, yn dweud wrthyf beth rwy'n mynd i'w ddweud ddydd Iau, ac rwy'n ddiolchgar iawn am ei gyngor ar hynny. Gallaf ddweud nad wyf i'n mynd yno i negodi; rwy’n mynd yno i esbonio’r safbwynt yr ydym ni wedi ei gymryd fel Llywodraeth yn ein Papur Gwyn, a gytunwyd gyda Phlaid Cymru, ac mae ein safbwynt yn eglur iawn yn gyhoeddus, sef, er ein bod yn gadael yr UE, mae’r telerau yr ydym ni’n gadael yr UE yn unol â nhw yn hynod bwysig. O ran tanseilio strategaeth negodi y DU, nid oes gennyf unrhyw syniad beth yw honno. Tan y bydd gennym ni well syniad o beth yw safbwynt Llywodraeth y DU ei hun ar y pethau hyn, yn hytrach na gwahanol leisiau—Boris Johnson eto heddiw, Michael Gove yn dweud rhywbeth gwahanol, David Davis yn dweud rhywbeth gwahanol, Y Prif Weinidog yn dweud rhywbeth y mae hi wedi ei ailadrodd sawl gwaith y mae hi wedi ei weld ar ddarn o bapur—. Rydym ni angen gwybod beth yn union yw safbwynt Llywodraeth y DU. Nid ydym ni’n gwybod hynny.\nMae’r Prif Weinidog yn cymylu pethau yma. Mae'n gwybod yn iawn bod nod Llywodraeth y DU yr un fath â nod Llywodraeth Cymru, sef sicrhau’r graddau mwyaf posibl o fasnach rydd rhwng y DU a'r UE. Ond proses ddwyochrog yw hon. Os nad ydym yn cael masnach rydd gydag Ewrop, ni fyddwn yn caniatáu i’r UE gael masnach rydd gyda ni, ac, o ystyried bod ganddyn nhw ddiffyg masnach o £61 biliwn y flwyddyn gyda ni, mae gymaint er eu lles nhw ag y mae er ein lles ni—fel y mae o ran masnach fyd-eang—ein bod ni’n lleihau rhwystrau i gyfnewid nwyddau a gwasanaethau yn rhydd. Felly, os bydd yn defnyddio'r cyfle hwn ddydd Iau i atgyfnerthu'r neges honno, efallai y bydd yn gwneud ychydig o ddaioni iddo’i hun gyda Llywodraeth y DU trwy fynd gyda'r graen. Rwy’n cytuno’n llwyr â'r hyn a ddywedodd yn gynharach am Weinidogion DEFRA ddim yn cyfarfod â Gweinidogion Cymru. Rwy’n credu bod hynny'n amharchus ac yn ddi-fudd, ond mae'n bosibl bod agwedd Llywodraeth y DU tuag at Lywodraeth Cymru yn seiliedig ar yr agwedd y mae ef a’i gydweithwyr wedi ei chymryd at y trafodaethau Brexit. Efallai eu bod nhw’n meddwl, 'Beth yw’r pwynt cyfarfod â nhw, oherwydd y cwbl maen nhw’n mynd i’w wneud yw anghytuno â ni?'\nWel, aeth Prif Weinidog y DU i mewn i'r etholiad cyffredinol ar sail cael mandad i adael y farchnad sengl, gadael yr undeb tollau a gadael awdurdodaeth Llys Cyfiawnder Ewrop. Methodd ar bob un o'r pwyntiau hynny. Fe fethodd. Nid oedd pobl Prydain yn cefnogi'r farn honno, ac felly mae'n ddyletswydd arnom ni nawr i ddod o hyd i ffordd sy'n cynnig y lefel fwyaf o gonsensws. Ydym, rydym ni’n gadael. Nac oes, does neb eisiau i reolau WTO gael eu defnyddio, ond byddant yn cael eu defnyddio oni bai fod cyfnod pontio o leiaf, oherwydd ni fydd cytundeb erbyn mis Mawrth 2019. Ni all neb, does bosib, gredu hynny, o ystyried—. Rwyf i wedi siarad â negodwyr masnach ac maen nhw’n dweud wrthyf ei bod hi’n cymryd 18 mis i gytuno ar yr hyn yr ydych chi’n mynd i siarad amdano, heb sôn am gael cytundeb. Mae'r pethau hyn, o ran eu natur, yn gymhleth dros ben, felly mae'n hynod bwysig ein bod ni’n edrych ar drefniadau pontio.\nRydym ni wedi cyflwyno ein barn: mae yn y Papur Gwyn. Mae'n eglur iawn. Pa un a yw pobl yn cytuno ag ef ai peidio, gall pobl weld ei fod yno o leiaf. Does gen i ddim syniad beth yw safbwynt presennol Llywodraeth y DU erbyn hyn. Nid yw hynny o fudd i neb, ac mae'n hynod bwysig eu bod nhw’n gweithio gyda'r gweinyddiaethau datganoledig i gyrraedd yno. Nid ydym yn dechrau o sefyllfa o geisio tanseilio Llywodraeth y DU. Byddwn yn huawdl, yn gyhoeddus, os ydym ni’n anghytuno â'r hyn y maen nhw’n ei ddweud, ond nid dyna lle’r ydym ni’n dechrau. Ond, yn anffodus, ni allwn hyd yn oed gyrraedd y pwynt hwnnw oherwydd mae Llywodraeth y DU wedi cau’r siop i ni a'r Alban ar hyn o bryd. Nawr, nid yw honno'n ffordd synhwyrol ymlaen os ydym ni’n mynd i gael cytundeb Brexit sy'n denu cefnogaeth ar draws y DU.\nWel, rwyf i wedi gwneud fy mhwynt ar hynny, ond mae 27 o aelod-wladwriaethau eraill yn y DU. Mae gennym ni ddiffyg masnach gyda bron pob un ohonyn nhw. Yn achos yr Almaen, er enghraifft, mae gennym ni ddiffyg masnach sy'n gyfystyr â £25 biliwn y flwyddyn. Mae un o bob 10 car sy’n cael ei wneud yn yr Almaen yn cael ei allforio i'r Deyrnas Unedig. Mae budd enfawr i’r Almaen mewn cadw'r fasnach rydd fwyaf posibl gyda Phrydain. Ceir diffyg enfawr yn y rhan fwyaf o gynhyrchion amaethyddol yn y DU, ac felly, unwaith eto, ceir cydfuddioldeb o gynnal y rhyddid mwyaf posibl, er enghraifft, i allforio gwin Ffrainc gan fod yn ddarostyngedig i’r cyfyngiad lleiaf posibl. Felly, rwy'n gofyn i'r Prif Weinidog a wnaiff ef gymryd camau, ynghyd â'i gydweithwyr, i fynd at daith o gwmpas prifddinasoedd Ewrop i siarad â Llywodraethau’r aelod-wladwriaethau unigol, oherwydd ni fyddan nhw yn cymryd rhan uniongyrchol yn y broses o drafod Brexit, er mwyn gweld pa gydfuddioldeb allwn ni ei feithrin yno er mwyn helpu i roi pwysau ar Gomisiwn yr UE, sydd, wrth gwrs, yn anetholedig, i gymryd yr agwedd fwyaf ryddfrydol tuag at fasnach rydd rhwng ein priod wledydd.\nWel, yn gyntaf oll, fe’i gwnaed yn gwbl eglur, ac nid oes unrhyw wrthwynebiad ymhlith 27 yr UE am hyn, na all trefniant y DU yn y dyfodol fod mor fuddiol ag aelodaeth o'r UE. Am resymau amlwg, maen nhw o’r farn na allwch chi ei chael hi bob ffordd, i ddefnyddio’r ymadrodd hwnnw. Dyna'r peth cyntaf i'w gofio. Mae'r Undeb Ewropeaidd yn gryfach ac yn fwy unedig erbyn hyn nag y bu erioed, mae’n debyg. Mae'n rhaid i ni fod yn ofalus dros ben nad yw hwnnw'n undod yn erbyn y DU, ac mae'n rhaid defnyddio diplomyddiaeth i wneud yn siŵr nad yw hynny'n digwydd. Nid trafodaeth rhwng dwy ochr gyfartal yw hon. Mae'r UE wyth gwaith yn fwy na’r DU. Mae ei farchnad yn llawer, llawer mwy. Mae'n llawer mwy deniadol i fuddsoddwyr tramor ac allforwyr nag y mae’r DU, oherwydd bod ganddo lawer mwy o ddefnyddwyr nag yn y DU. Felly, mae'n rhaid i ni ystyried hyn o safbwynt realistig.\nMae'n gwneud y pwynt am yr UE yn allforio mwy i'r DU nag y mae’r DU yn ei wneud i'r UE o ran niferoedd. Wel, byddai'n rhyfedd pe na byddai, o ystyried y ffaith ei fod wyth gwaith yn fwy; wrth gwrs ei fod yn mynd i allforio mwy o ran arian a niferoedd. Ond, os edrychwch chi ar ganrannau, rydym ni, mewn gwirionedd, yn allforio llawer mwy o'n hallforion i mewn i'r farchnad Ewropeaidd na chynhyrchion UE sy'n dod i mewn i'r DU. Rwy'n credu bod tua 8 y cant o allforion y 27 yr UE yn mynd i mewn i'r DU. O safbwynt Cymru, mae'n 67 y cant y ffordd arall. Felly, mewn gwirionedd, fel canran, rydym ni’n sefyll i golli llawer mwy nag y mae Ewrop. Cofiwch, wrth gwrs, bod yr UE newydd lofnodi cytundeb masnach rydd gyda Japan. Bydd gwneuthurwyr ceir yr Almaen yn llygadu hynny’n farus dros ben, gan y byddant yn edrych ar y cytundeb masnach rydd hwnnw gyda Japan fel cyfle enfawr iddyn nhw mewn marchnad sydd ddwywaith maint y DU, dyna’r gwir plaen—ddwywaith maint y DU. Mae gwneuthurwyr ceir yr Almaen eisoes wedi dweud, o’u safbwynt nhw, y byddent yn dymuno i'r DU aros i mewn. Nid ydyn nhw’n mynd i bwyso ar eu Llywodraeth eu hunan am ryw fath o gytundeb arbennig i’r DU, ac mae'r Almaenwyr yn gwerthfawrogi'r UE a'i undod yn fwy na dim byd arall. Mae hynny wedi bod yn eglur iawn yn ystod y misoedd diwethaf. Nid yw BMW yn un o aelod-wladwriaeth’r UE, ac mae hynny'n rhywbeth y dylem ni ei gofio.\nRydym ni yn realistig. Mae cydfuddioldeb yn bwysig. Mae cytundeb da i bawb yn bwysig, ond, wrth gwrs, rydym ni’n wynebu sefyllfa nawr gyda Phrif Weinidog y DU a aeth i mewn i etholiad gyda rhaglen eglur o'r hyn yr oedd hi eisiau ei wneud a cholli, neu fethu—methodd ag ennill yr etholiad o ganlyniad i hynny. A dyna pam mae hi mor bwysig bod Llywodraeth y DU yn gweithio gyda'r gweinyddiaethau datganoledig i ddod i safbwynt ar Brexit y gallwn ni i gyd geisio ei gefnogi. Ond hyd yn hyn, caewyd y drws.\nPlant a Phobl Ifanc yng Nghwm Cynon\n3. A wnaiff y Prif Weinidog amlinellu'r camau sy'n cael eu cymryd i sicrhau nad yw plant a phobl ifanc yng Nghwm Cynon yn mynd heb fwyd yn ystod gwyliau'r ysgol? OAQ(5)0715(FM)\nRydym ni’n darparu £500,000 ar gyfer 2017-18 i gyflymu'r broses o gyflwyno rhaglen gwyliau haf Cymdeithas Llywodraeth Leol Cymru, ac mae Ysgol Gynradd Penywaun yn Aberdâr yn un o'r safleoedd sy'n elwa ar y cyllid.\nDiolch yn fawr, Prif Weinidog. Yn ystod blwyddyn 2015-16, roedd dros 8,300 o blant a oedd yn gymwys i gael prydau ysgol am ddim yn Rhondda Cynon Taf. Mae hyn yn golygu bod mwy nag un o bob 10 o'r holl blant yng Nghymru sy'n gymwys i gael prydau ysgol am ddim yn byw yn fy mwrdeistref sirol i. Mae gwaith ymchwil newydd gan Ymddiriedolaeth Trussell yn awgrymu, ac rwy’n dyfynnu,\nmae rhieni unigol a'u plant yn llawer mwy tebygol o ddefnyddio banciau bwyd, sy’n awgrymu, hyd yn oed o'u cymharu â'r boblogaeth incwm isel, bod rhieni unigol a'u plant yn arbennig o agored i fod angen banciau bwyd.\nMae hon yn broblem arbennig mewn teuluoedd mwy ac yn cael ei gwaethygu’n sylweddol yn ystod gwyliau'r ysgol, pan nad oes unrhyw brydau ysgol am ddim ar gael i’r teuluoedd hyn. Rydym ni’n gwybod bod gan Lywodraeth Cymru gynlluniau ar gyfer system estynedig o glybiau cinio a hwyl, felly hoffwn i ofyn: sut mae’r paratoadau’n mynd cyn gwyliau’r ysgol, sy’n dechrau ymhen dim ond ychydig wythnosau, a pha werthusiad o’r cynllun ar gyfer mynd i'r afael â phlant llwglyd yn ystod y gwyliau fydd yn cael ei gynnal?\nRydym ni’n gweithio gyda CLlLC er mwyn symud y cynllun yn ei flaen, wrth gwrs, yn ystod y gwyliau'r haf sydd ar ddod. Mae proses werthuso ar waith. Cynhaliwyd gwerthusiad, er enghraifft, o’r cynllun blaenorol—y cynllun arbrofol, yn hytrach—ac fe’i cyhoeddwyd, yn wir, ym mis Chwefror 2017, ac mae'r canfyddiadau a wnaed o ran canlyniadau iechyd, cymdeithasol ac addysg, a'r canfyddiadau a welsom o’r cynllun arbrofol, yn galonogol iawn.\nPrif Weinidog, mae hwn yn fater pwysig iawn, ac rwy’n cymeradwyo cyhoeddiad yr Ysgrifennydd dros Addysg, yn gynharach eleni, i dreialu’r clybiau cinio a hwyl hyn ar gyfer ysgolion cynradd yn gyntaf. Ond roeddwn i’n meddwl tybed a yw'n mynd i fod yn gynllun y byddwch chi’n ei ystyried ar gyfer y sector ysgolion uwchradd, oherwydd mae helpu'r rhai sy'n cael cinio ysgol am ddim, o ran maethiad iach, bwyta’n iach, a rhaglen iach o weithgareddau, cyrhaeddiad addysgol—mae’r holl bethau hyn yn bwysig dros ben. Mae gan y grŵp hwnnw rywfaint o’r cyrhaeddiad addysgol gwaethaf o unrhyw rai sy'n mynd i'r ysgol, rhywfaint ohono oherwydd nad yw’r gwyliau ysgol ei hunan yn ffafriol iawn i barhau eu patrwm o ddysgu. Felly, mae hwn yn faes, rwy’n credu, y mae angen ei ystyried yn ofalus.\nWrth gwrs, rydym ni’n—. Mae arian yn cyfyngu’r hyn y gallem ni fod yn dymuno ei wneud, ond, gyda'r rhaglen yn cael ei chyflwyno dros yr haf hwn, wrth gwrs, bydd gwerthusiad ohoni, fel y dywedais, ac mewn blynyddoedd i ddod, wrth gwrs, byddwn yn cadw dan ystyriaeth sut y gallai'r rhaglen gael ei hymestyn, pan ac os bydd y cyllid ar gael.\nPrif Weinidog, mae eich plaid wedi bod yn rhedeg Llywodraeth Cymru ers 18 mlynedd, ac eto mae plant yn llwglyd o hyd—mae 200,000 o blant yng Nghymru yn byw mewn tlodi. Onid ydych chi’n credu ei bod yn warthus bod yn rhaid i aelod o'ch plaid eich hun sefyll ar ei draed yn y fan yma a gofyn i chi am blant sy’n llwglyd yng nghwm Cynon, pan eich bod chi wedi cael cymaint o amser i wneud rhywbeth ynghylch hynny? Pam ydych chi wedi methu? Pam ydych chi wedi methu?\nBeth mae e'n ei wneud, fel dirprwy arweinydd Caerdydd, tybed, o ran bwrw ymlaen â hyn? Dim llawer, rwy’n amau, ond mae bob amser yn awyddus, wrth gwrs, i bwyntio’r bys at bobl eraill. Edrychwch, mae e'n iawn i nodi y ceir plant sy’n llwglyd. Mae llawer o hynny’n ymwneud â’r polisïau presennol o gyni ariannol sy’n cael eu dilyn gan Lywodraeth y DU, y mae gennym ychydig neu ddim dylanwad drostynt, ond gallwn weld bod mwy a mwy o blant sy'n canfod eu hunain mewn teuluoedd nad ydynt yn gallu ymdopi yn ariannol, a dyna pam yr ydym ni’n cyflwyno’r rhaglen hon, fel bod gennym ni, yng Nghymru, raglen sy'n helpu plant ifanc drwy'r haf, ac yn sicrhau y gallant gael bwyd yn eu boliau dros yr haf. Mae hynny, yn fy marn i, yn sosialaeth go iawn—sosialaeth go iawn—a rhywbeth, yn wir, y dylem ni fod yn falch ohono o ran yr hyn yr ydym ni’n ei wneud yng Nghymru.\n4. A wnaiff y Prif Weinidog ddatganiad am raglenni cyflogadwyedd yng Nghymru? OAQ(5)0713(FM)\nBydd y Gweinidog Sgiliau a Gwyddoniaeth yn gwneud datganiad yn nodi dull Llywodraeth Cymru o ymdrin â chyflogadwyedd yn ddiweddarach y prynhawn yma. Bydd hwnnw’n nodi sut y byddwn yn cyflawni ein hymrwymiad 'Symud Cymru Ymlaen' i ad-drefnu cymorth cyflogadwyedd er mwyn galluogi unigolion i gaffael a chadw cyflogaeth gynaliadwy.\nDiolch i chi am hynna. Fel y byddwch yn gwybod, mae Rhaglen Gwaith ac Iechyd Llywodraeth y DU yng Nghymru yn destun proses dendro ar hyn o bryd, a rhagwelir y bydd yn cyrraedd 16,000 o bobl anabl, pobl â chyflyrau iechyd, neu'r rhai sydd wedi bod yn ddi-waith ers mwy na dwy flynedd, er bod 270,000 o bobl economaidd anweithgar yng Nghymru, ac eithrio myfyrwyr a phensiynwyr, yn ôl ffigurau Llywodraeth Cymru. Sut y gwnewch chi roi sylw i bryderon a fynegwyd i mi na ragwelir y bydd rhaglenni cyflogadwyedd Llywodraeth Cymru, y byddwn yn clywed mwy amdanynt yn ddiweddarach, ar hyn o bryd, rydym yn deall, yn dechrau tan fis Ebrill 2019, ar ôl llithro flwyddyn ar ei hôl hi, ac, ymhellach, mai dim ond un prif gontractwr sy’n gweithredu fydd ar ôl yng Nghymru, er gwaethaf datganiad Llywodraeth Cymru ei bod eisiau defnyddio cyflenwyr lluosog, ac os na fydd yn gweithredu nawr, y bydd yn cael ei gorfodi i ddibynnu ar gwmnïau allanol yn dod i mewn i Gymru i ddarparu’r gwasanaethau hynny? Yn olaf, yn y cyd-destun hwn, i roi sylw i'r datganiad i'r grŵp trawsbleidiol ar gymunedau diwydiannol heddiw gan Sefydliad Bevan fod, o ran cyflogadwyedd, angen siop un stop arnom, gyda chynlluniau wedi eu trefnu y tu ôl i'r llenni mewn gwasanaeth di-dor, pa un a ydynt yn rhai DU, Cymru, neu’r trydydd sector.\nBydd y Gweinidog, fel y dywedais, yn gwneud datganiad yn ddiweddarach y prynhawn yma. Mae'n iawn i ddweud ein bod ni’n bwriadu dechrau gweithredu ein rhaglen newydd ym mis Ebrill 2019. Wrth i ni drosglwyddo i’r rhaglen—y rhaglen newydd, yn hytrach—rydym ni’n edrych ar yr hyn y gallwn ni ei wneud nawr i gynorthwyo unigolion yn well i gael gwaith. Bydd y trefniadau pontio hynny yn canolbwyntio ar wneud diwygiadau i'r rhaglenni cyflogadwyedd presennol ar gyfer y cyfnod interim hyd at Ebrill 2019 er mwyn cael mwy o effaith. Rydym ni’n profi ac yn treialu’r dulliau hyn i gefnogi agenda tasglu’r Cymoedd. Unwaith eto, bydd datganiad ar hynny, os cofiaf yn iawn, y prynhawn yma, a bydd hwnnw’n llywio datblygiad wedyn y cynllun cyflawni cyflogadwyedd.\nMae rhaglen lywodraethu Llywodraeth Cymru, 'Symud Cymru Ymlaen', yn cynnwys ymrwymiad i ad-drefnu cymorth cyflogadwyedd i unigolion sy'n barod am swyddi ac i’r rhai sydd bellaf i ffwrdd o'r farchnad lafur. Mae'n bwysig cydnabod nad yw cyflogadwyedd yn golygu swyddi a sgiliau yn unig, mae'n ymwneud â chael pob agwedd ar bolisi addysg y Llywodraeth—addysg, iechyd, tai, cymunedau—yn gweithio gyda'i gilydd i gynorthwyo pobl i mewn i swyddi cynaliadwy. Prif Weinidog, beth mae cymeradwyaeth pobl Cymru i Lafur Cymru yn yr etholiadau Cynulliad, lleol a chyffredinol dros y flwyddyn ddiwethaf yn ei ddweud am farn pobl ar ein cynlluniau ar gyfer cynyddu cyflogadwyedd yn ein gwlad?\nWel, a gaf i ddweud ei fod yn dangos bod pobl Cymru yn ymddiried yn Llafur Cymru i gyflawni’n economaidd, yn gymdeithasol, ac ar gyfer eu cymunedau? Ac, wrth gwrs, gwelsom hynny eto y mis diwethaf.\n5. A wnaiff y Prif Weinidog amlinellu cefnogaeth Llywodraeth Cymru ar gyfer dinas-ranbarth Bae Abertawe? OAQ(5)0712(FM)\nWel, rydym ni’n gweithio gyda phartneriaid lleol i gefnogi twf busnes, i wella seilwaith, ac i greu amgylchedd economaidd mwy deniadol ar draws y rhanbarth.\nA gaf i ddiolch i'r Prif Weinidog am yr ymateb yna? Mae'r gyllideb atodol gyntaf yn darparu £20 miliwn ychwanegol ar gyfer dinas-ranbarth Caerdydd. A fydd dinas-ranbarth Bae Abertawe yn cael yr un cymorth ariannol gan Lywodraeth Cymru pan fydd ei angen?\nBydd. Mae cytundeb dinas Abertawe wedi'i strwythuro ar sail 11 o gynigion prosiect mawr. Ceir proses a gyflwynwyd sy'n sbarduno’r arian sy’n mynd i Abertawe yn yr un modd â Chaerdydd. Nid yw’n union yr un fath, ond mae Llywodraethau Cymru a'r DU wedi ymrwymo i fuddsoddi ar y cyd, yn amodol ar gyflwyno a chymeradwyo achosion busnes llawn o ran yr 11 prosiect a nodwyd a chytundeb trefniadau llywodraethu ar gyfer y cytundeb, swm o hyd at £241 miliwn ar ymyraethau penodol.\nDiolch i chi am yr ateb yna, Prif Weinidog. Bu dros dri mis nawr ers i’r cytundeb gael ei lofnodi rhyngoch chi a Phrif Weinidog y DU, ond, hyd y deallaf, nid yw’r strwythur llywodraethu wedi ei ddatrys o hyd. Rwy'n credu bod angen i waith symud ymlaen nawr ar gyflawni’r prosiectau hynny sydd werth £1.3 biliwn i'r ardal leol a thu hwnt, gyda phwyslais cryf ar fasnacheiddio a datblygiad economaidd syniadau, yn ogystal â'r nodau cymdeithasol a llesiant, wrth gwrs. Rwy'n meddwl tybed: a ydych chi wedi rhoi unrhyw ystyriaeth i gyflwyno goruchwyliaeth Llywodraeth Cymru o hyn drwy adran yr economi a seilwaith yn hytrach na thrwy'r adran cyllid a llywodraeth leol?\nNac ydym, nid oes unrhyw gynlluniau i newid hynny. Y rheswm pam nad yw'r trefniadau llywodraethu wedi eu cytuno eto yw oherwydd bod yr etholiad cyffredinol wedi tarfu, a gwnaeth hynny, wrth gwrs, oedi’r amserlen. Ond rydym ni’n awyddus, wrth gwrs, i gyrraedd sefyllfa lle mae'r trefniadau llywodraethu wedi eu cytuno er mwyn gweld y cytundeb yn cael ei gyflwyno'n llwyddiannus.\nPa neges y byddai'n ei anfon i'r rhai sy'n cymryd rhan yng nghytundeb dinas-ranbarth bae Abertawe pe byddem ni’n colli prosiect buddsoddi adnewyddadwy enfawr yn y morlyn llanw oherwydd petruso ac oedi gan Lywodraeth San Steffan? Ac a ydych chi wedi cael unrhyw arwydd o gwbl eu bod nhw’n mynd i wneud penderfyniad am hyn?\nPa argraff mae'n ei roi? Un wael. A ydym ni wedi cael unrhyw awgrym eu bod nhw’n agos at wneud penderfyniad? Naddo. Unwaith eto, nid oes unrhyw reswm pam na ddylai’r prosiect hwn fynd yn ei flaen. Dywedodd Ysgrifennydd Gwladol Cymru heddiw rwy’n meddwl, ei fod yn cefnogi morlyn llanw bae Abertawe. Wel, os yw e’n dweud ei fod yn ei gefnogi, mae’n rhaid iddo ei gyflawni. Fe yw Ysgrifennydd Gwladol Cymru. Ni all ddweud ei fod yn cefnogi rhywbeth, ac yna dweud, 'Wel, wrth gwrs, ni allaf helpu i’w gyflawni'. Mae wedi dweud hynny, ac mae'n hynod bwysig wedyn ei fod yn gallu gwneud yn siŵr bod ei lais yn cael ei glywed o gwmpas bwrdd Cabinet y DU. Os na fydd y morlyn llanw yn dod, pa asesiad ydym ni’n ei wneud o lais Ysgrifennydd Gwladol Cymru o amgylch y bwrdd hwnnw? Felly, ydym, rydym ni’n gwybod y bydd 1,000 o swyddi'n cael eu creu gan y morlyn llanw. Rydym ni’n gwybod bod angen i Lywodraeth y DU benderfynu nawr o ran y trefniadau ariannol sy’n ymwneud â’r morlyn. Rydym ni’n gwybod y bu adolygiad. Rydym ni’n gwybod nad oes unrhyw reswm nawr pam na ddylai ddigwydd. Os gellir rhoi gwerth £1 biliwn i Ogledd Iwerddon, nid oes unrhyw reswm pam na all y morlyn fynd yn ei flaen.\nPrif Weinidog, mae gan y ddinas-ranbarth y potensial nid yn unig i weddnewid rhanbarth bae Abertawe, ond hefyd i sicrhau manteision ehangach i Gymru gyfan. Gallai'r rhyngrwyd gwyddorau bywyd a llesiant helpu i ad-drefnu’r ffordd yr ydym ni’n darparu gofal iechyd yn y dyfodol. Mae’r cebl trawsatlantig yn allweddol i lwyddiant gweledigaeth arfordir rhyngrwyd y ddinas-ranbarth. A allwch chi roi'r wybodaeth ddiweddaraf, Prif Weinidog, am y cynnydd sy’n cael ei wneud o ran dod â chebl ffibr-optig o Efrog Newydd i fae Oxwich, sydd yn fy rhanbarth i?\nWel, byddaf yn ysgrifennu at yr Aelod am hynny, ond, wrth gwrs, mae hyn yn rhan o ddatblygiad parhaus achosion busnes yn rhan o'r fargen ddinesig. Ond byddaf yn ysgrifennu ati gyda mwy o fanylion o ran y prosiect penodol hwnnw.\nRwy’n croesawu'n fawr y newyddion heddiw yr ydym ni wedi ei gael y bydd yr Ysgrifennydd Gwladol, Greg Clark, yn cyfarfod â dirprwyaeth drawsbleidiol o Gadeiryddion pwyllgorau blaenllaw yma i hyrwyddo’r achos, unwaith eto, dros y morlyn llanw. Diolchaf iddo am y cwrteisi y mae wedi ei ymestyn i’r ddirprwyaeth drawsbleidiol honno. Bydd y Prif Weinidog yn gwybod ein bod wedi cael dadl yma cyn yr etholiad cyffredinol lle cafwyd cefnogaeth gyffredinol i'r morlyn llanw ac i ganfyddiadau adolygiad Hendry yma yn y Siambr hon. Mae ganddo hefyd gefnogaeth y sector addysg uwch, y sector adeiladu, y sector busnes, y CBI, busnesau unigol, yr undebau, llywodraeth leol, trawsbleidiol, gan bawb yn wir. Felly, byddwn yn croesawu'r cyfle o fynd â’r ddirprwyaeth honno a phwysleisio'r ymrwymiad cryf. A yw ef yn cytuno â mi na allai fod unrhyw arwydd gwell o Lywodraeth y DU yn cymryd diddordeb uniongyrchol ymarferol yng Nghymru o ran ynni, ond hefyd o ran seilwaith cenedlaethol, na rhoi sêl ei bendith i’r morlyn llanw yn Abertawe?\nYn sicr. Mae'n pwyso’r holl fotymau cywir, os maddeuwch chi’r defnydd o’r ymadrodd hwnnw, o ran creu swyddi, o ran cynaliadwyedd, o ran yr amgylchedd, o ran y ffaith ei fod yn ffynhonnell lân o ynni, o ran dibynadwyedd a rhagweladwyedd. Nid oes unrhyw reswm pam na ddylai’r prosiect hwn fynd yn ei flaen. Mae angen y penderfyniad hwnnw arnom ni’n fuan, fel y gall Llywodraeth y DU ddangos y gall y swm o arian y mae eisoes wedi ei ymrwymo i Ogledd Iwerddon gael ei gyfateb yn rhannol i’r arian y mae'n barod i’w ymrwymo i Gymru.\nDysgu Ieithoedd Newydd\n6. A wnaiff y Prif Weinidog amlinellu pa gamau y mae Llywodraeth Cymru yn eu cymryd i annog unigolion i ddysgu ieithoedd newydd? OAQ(5)0724(FM)\nMae Llywodraeth Cymru yn rhoi gwerth mawr ar addysgu a dysgu pob iaith: Cymraeg, Saesneg, neu ieithoedd tramor modern. Fel enghraifft o hyn, mae Llywodraeth Cymru wedi sefydlu Dyfodol Byd-eang, cynllun pum mlynedd i wella a hyrwyddo ieithoedd tramor modern mewn ysgolion.\nDiolch yn fawr am yr ateb yna, Brif Weinidog. Efallai y byddwch yn ymwybodol o ffair iaith yr Alban, sydd am ddim i’r cyhoedd ac yn derbyn cefnogaeth swyddogol gan Lywodraeth yr Alban. Cynhelir y digwyddiad ar gyfer unrhyw un sydd yn ymddiddori mewn ieithoedd ac mae’n cynnwys seminarau, dosbarthiadau blasu iaith, a pherfformiadau diwylliannol mewn dathliad anhygoel o ieithoedd y byd. Mae’n ddathliad bywiog, egnïol, a chyffrous, sy’n gosod ieithoedd lleiafrifol ochr yn ochr ag ieithoedd mawr honedig y byd. Yn dilyn y llwyddiant yma, a ydy Llywodraeth Cymru yn agored i’r syniad o gynnal a chefnogi ffair ieithoedd yma yng Nghymru?\nWel, mae’n wir i ddweud y byddem ni’n agored i’r syniad. Byddai’n rhaid, wrth gwrs, ystyried ym mha ffordd mae hynny’n gweithio yn yr Alban. A gaf i ddweud wrth yr Aelod, wrth gwrs, un o’r pethau sy’n mynd i ddigwydd yn yr hydref yw bod sefydliadau ieithoedd Ffrainc, yr Almaen, a Sbaen yn mynd i agor swyddfeydd yng Nghymru? Mae hwnnw’n gam mawr ymlaen achos, wrth gwrs, bod yn rhaid inni sicrhau bod digon o athrawon ar gael i ddysgu ieithoedd modern hefyd. So, mae hynny’n hollbwysig. Ond mae’r syniad yn un sy’n werth ei ystyried.\nCanfu adroddiad diweddaraf 'Tueddiadau Iaith Cymru' bod yr athrawon yn hynod bryderus am ddyfodol ieithoedd tramor modern. Mae gan fwy na thraean o ysgolion Cymru lai na 10 y cant o bobl ifanc 14 i 15 oed sy'n astudio iaith dramor fodern erbyn hyn. Yr ystadegyn yw bod gan 44 y cant o ysgolion lai na phum disgybl sy'n astudio ieithoedd tramor ar safon UG, a bod gan 61 y cant lai na phum disgybl iaith dramor ar Safon Uwch. O gofio mai effaith gyfyngedig y mae Dyfodol Byd-eang yn ei chael, pa gamau wnaiff Llywodraeth Cymru eu cymryd i atal y dirywiad difrifol o ran dysgu ieithoedd tramor modern yng Nghymru, os gwelwch yn dda?\nWel, mae 'Dyfodol Byd-eang', cofiwch, yn gynllun pum mlynedd sydd â'r nod o wella a hyrwyddo ieithoedd tramor modern. Felly, bydd y dyfarniad ar hwnnw ar ôl pum mlynedd. Nid oes unrhyw gwestiwn y bydd angen i'n myfyrwyr ddatblygu sgiliau ieithoedd tramor yn y dyfodol. Un o'r materion sy'n gysylltiedig â Brexit nad yw wedi cael ei ddeall na’i archwilio’n llawn eto yw mai Saesneg, fel y cyfryw, yw ail iaith pobl yn yr Undeb Ewropeaidd. Os bydd y DU yn gadael, mae dylanwad y Saesneg yn dechrau lleihau. Beth mae hynny’n ei olygu? Gallai olygu dim byd, ond nid ydym yn gwybod beth fydd hynny’n ei olygu o ran ieithoedd eraill yn dod yn fwy blaenllaw wedyn o fewn Ewrop a'r angen i’n plant a’n pobl ifanc ein hunain ddysgu’r ieithoedd hynny o ganlyniad. Dyna pam, wrth gwrs, y cyhoeddwyd 'Dyfodol Byd-eang' ym mis Hydref 2015 gyda’r nod, wrth gwrs, o wella'r sefyllfa yn sylweddol erbyn 2020.\nIeithoedd Modern mewn Ysgolion Uwchradd\nAr drywydd tebyg iawn:\n7. A wnaiff y Prif Weinidog ddatganiad am gyflwr addysgu ieithoedd modern mewn ysgolion uwchradd yng Nghymru? OAQ(5)0725(FM)[W]\nWel, nid wyf yn hoff iawn o ddweud, ‘A gaf i gyfeirio Aelod i’r ateb roddais i funud yn ôl?’, ond mae’r ateb, wrth gwrs, ar hyd yr un llinellau, sef bod yna strategaeth gyda ni er mwyn sicrhau bod mwy o athrawon ar gael a hefyd bod mwy o ddisgyblion yn astudio ieithoedd modern yn y pen draw.\nMae wedi bod yn bleser croesawu disgyblion o dair ysgol gynradd o Ynys Môn i’r Cynulliad heddiw: Porthaethwy; Ysgol Corn Hir, Llangefni; a Pharc y Bont, Llanddaniel. Mi fues i’n trafod dysgu iaith ychwanegol efo disgyblion Parc y Bont a Chorn Hir, ac mae disgyblion Corn Hir eisoes yn y gynradd yn cael gwersi Ffrangeg yn wythnosol. Mi oedden nhw, fel disgyblion dwyieithog, wrth gwrs, yn eiddgar iawn i weld cyfleon i wthio eu ffiniau ieithyddol. Ond, wrth gwrs, mae’r dystiolaeth yn dweud wrthym ni fod cwymp mawr wedi bod yn nifer y disgyblion sy’n dysgu iaith dramor yn ysgolion uwchradd Cymru, ac mae’r adroddiad diweddaraf gan y British Council ar dueddiadau ieithoedd yng Nghymru yn dangos cwymp o bron iawn i hanner y disgyblion sy’n sefyll arholiad TGAU a lefel A rŵan mewn iaith dramor fodern o’u cymharu â 15 mlynedd yn ôl.\nMae cyfres o Weinidogion addysg Llafur wedi methu ag atal y llithro hwnnw, ond a ydy’r Prif Weinidog yn cytuno rŵan â galwad diweddar y grŵp trawsbleidiol Cymru Ryngwladol ar i’r siarad am yr uchelgais yma o greu Cymru ddwyieithog ‘plws 1’ droi’n weithredu ar hynny, yn enwedig yng nghyd-destun y ffaith bod cwricwlwm newydd ar y ffordd?\nByddai hynny’n rhywbeth hollbwysig i’w ystyried yn y pen draw. Mae yna bwyslais heddiw, wrth gwrs, yn y Siambr hon, a hefyd y tu fas, ynglŷn ag ym mha ffordd rŷm ni’n cael y targed o filiwn o siaradwyr Cymraeg erbyn 2050. Ond, wrth gwrs, fel mae’r Aelod wedi sôn, nid yw hynny’n meddwl ein bod ni’n mynd i anghofio am ieithoedd eraill. Ac, wrth gwrs, un o’r pethau y byddwn ni’n sicrhau ei wneud yw clymu’r strategaeth sydd gyda ni am yr iaith Gymraeg gyda’r strategaeth sydd yno’n barod, sef ‘Global Futures’, er mwyn sicrhau bod plant yn cael y cyfle i ddysgu mwy na dwy iaith yn y dyfodol.\nYr eitem nesaf yw’r datganiad a chyhoeddiad busnes, ac rwy’n galw ar i arweinydd y tŷ i wneud y datganiad hwnnw—Jane Hutt.\nDiolch, Llywydd. Rwyf wedi ychwanegu tri datganiad llafar i agenda heddiw. Bydd Ysgrifennydd y Cabinet dros Iechyd, Llesiant a Chwaraeon yn gwneud datganiad am adroddiad interim yr adolygiad seneddol ar iechyd a gofal cymdeithasol. Bydd Gweinidog y Gymraeg a Dysgu Gydol Oes yn gwneud datganiadau llafar ar y strategaeth iaith Gymraeg ac yn rhoi’r wybodaeth ddiweddaraf am y tasglu gweinidogol ar Gymoedd y De. Ac yn olaf, rwyf wedi lleihau hyd y cwestiynau i'r Cwnsler Cyffredinol yfory. Mae'r busnes ar gyfer y tair wythnos nesaf fel y’i dangosir ar y datganiad a chyhoeddiad busnes, a geir ymhlith papurau'r cyfarfod, sydd ar gael i'r Aelodau'n electronig.\nArweinydd y tŷ, dau beth, os caf. Yn gyntaf, bûm i ddiwrnod gwobrwyo yn Ysgol Trefynwy ddydd Sadwrn—ysgol sy'n cyflawni canlyniadau sy’n gynyddol dda. Yn y cyfamser, ychydig i fyny'r ffordd, mae adeilad ysgol newydd Ysgol Gyfun Trefynwy yn cael ei adeiladu, a ariennir yn rhannol gan raglen ysgolion yr unfed ganrif ar hugain Llywodraeth Cymru. Dwy ysgol ragorol, ac ysgolion sy'n cydweithio'n agos. Tybed a fyddai modd clywed gan yr Ysgrifennydd Addysg ynghylch sut mae'r sector ysgolion annibynnol yng Nghymru a’r sector gwladol yn gweithio gyda'i gilydd a sut maent yn cael eu hannog i weithio gyda'i gilydd. Rwy'n credu bod llawer o groesbeillio a all ddigwydd rhwng y ddau. Rwy'n gwybod, yn draddodiadol, y caniateir i’r sector annibynnol fynd ymlaen a gwneud ei beth ei hun, ond rwy’n credu bod gwersi i’w dysgu. Yn sicr mae hynny’n digwydd yn Nhrefynwy, a chredaf fod gwaith da y gellir ei wneud ar draws Cymru.\nYn ail, hoffwn ddiolch i Julie James, y Gweinidog dros fand eang cyflym iawn—neu ddim yn gyflym iawn mewn rhai achosion, mewn rhai rhannau o Gymru. Bu mewn cyfarfod yn fy etholaeth i neithiwr a daeth nifer dda ynghyd. Sicrhaodd fy etholwyr fod gobaith gan fan gwan amlwg y tu allan i Gas-gwent yn nyffryn Gwy o gysylltiad ar ryw adeg yn y dyfodol yn y tymor canolig. Deallaf fod ymgynghoriad Llywodraeth Cymru ar fand eang yn dod i ben yn fuan, o bosibl yn ddiweddarach yr wythnos hon, ac mae'n bwysig iawn, rwy’n siŵr y cytunwch, arweinydd y tŷ, bod cymaint o bobl a busnesau â phosibl yn cyfrannu at yr ymgynghoriad, fel bod Llywodraeth Cymru yn gwybod lle mae’r mannau gwan, a'r math o wasanaethau fydd eu hangen—pwrpasol mewn sawl achos—i lenwi'r mannau gwan hynny yn y dyfodol. Nid ymdriniwyd â nhw yn ystod cam 1 cyflwyno band eang, ond mae'n bwysig nawr bod pobl ledled Cymru yn cyfrannu i'r ymgynghoriad hwnnw fel eich bod yn cael y darlun llawnaf posibl ar gyfer symud ymlaen.\nDiolch i chi, Nick Ramsay, am ddau gwestiwn cadarnhaol iawn ar y datganiad busnes. Yn amlwg, rwy’n cofio ymweld ag Ysgol Gyfun Trefynwy, fel Gweinidog Addysg ar y pryd, a gallu helpu i sicrhau cyllid drwy ysgolion yr unfed ganrif ar hugain. Byddwn mewn gwirionedd yn hoffi ail ymweld, efallai pan fyddaf yn pasio heibio, gan fy mod i'n siŵr fod ganddi adeiladau ysblennydd erbyn hyn sy'n cael effaith ar ddysgu, ond hefyd, yn amlwg, yn gweithio yn y gymuned addysg yn Nhrefynwy. Rwy'n gwybod y bydd yr Ysgrifennydd Addysg wedi clywed eich pwynt am y rhyngweithiadau hynny, wrth gwrs, sy’n cael eu meithrin rhwng y sector annibynnol a’r sector sy’n cael arian cyhoeddus mewn addysg. Mae hynny’n ymwneud â rhannu cyfleusterau, weithiau, yn ogystal â dysgu ar y cyd.\nAr eich ail bwynt, rwy'n siŵr y bydd Julie James yn croesawu'n fawr iawn y ffaith eich bod wedi atgoffa Aelodau’r Cynulliad i sicrhau eu bod yn cael eu pwyntiau gan eu hetholwyr o ran band eang cyflym iawn, o ran y mannau cryf a’r mannau gwan hynny a’r ardaloedd penodol hynny lle’r ydym yn cael anawsterau. Rwy'n credu mai’r ymgynghoriad ar y cam nesaf yw, fel y dywedwch, yr ychydig ganran terfynol o safleoedd nad oedd wedi eu cynnwys pan gyflwynwyd Cyflymu Cymru, neu yn wir gan gynlluniau'r cwmnïau telathrebu eu hunain. Rydym am wneud yn siŵr bod pawb sydd heb fynediad yn cymryd rhan yn yr ymgynghoriad hwn, ac mae honno’n neges yr wyf yn siŵr sydd angen ei rhannu eto. Diolch i chi, Nick Ramsay, am hynny heddiw.\nCyfarfûm â thrigolion o gymdeithas dai ym Mhen-y-bont yn ddiweddar, Tai Hafod, ac roeddwn yn meddwl a oes modd cael datganiad gan Ysgrifennydd y Cabinet ar gyfer tai mewn cysylltiad â rhai o'r materion y maent wedi eu codi gyda mi ynglŷn â sut mae cymdeithasau tai yn cael eu monitro gan Lywodraeth Cymru, pa wiriadau sy’n cael eu gwneud i sicrhau bod cymdeithasau tai yn cydymffurfio â safon ansawdd tai Cymru, ac a oes unrhyw sancsiynau ar gyfer y rhai sy'n methu â chydymffurfio. A allai Llywodraeth Cymru edrych i weld pa gymdeithasau tai sy’n codi tâl ar denantiaid am eu gwasanaethau? Er enghraifft, mae rhai o'r tenantiaid y siaradais i â nhw yn Tai Hafod yn dweud nad oes angen rhai o'r gwasanaethau y maent yn talu amdanynt o fewn y taliadau gwasanaeth penodol, ac mae’r union bwynt hwnnw yn peri gofid i mi. Deallaf ein bod yn brin o amser oherwydd ein bod yn dod i ddiwedd y tymor, ond pe gallem gael datganiad am y berthynas rhwng y Llywodraeth a chymdeithasau tai a monitro eu cynnydd, byddwn yn ddiolchgar iawn.\nYr ail ddatganiad yr oeddwn eisiau gofyn amdano gan Lywodraeth Cymru oedd un gan Ysgrifennydd y Cabinet dros addysg mewn cysylltiad ag addysg ariannol. Nodaf o newyddion heddiw bod yr adroddiad gan Estyn—ei adolygiad thematig—wedi ymddangos, a dywed fod angen gwneud mwy i hyfforddi athrawon ar addysg ariannol. Unwaith eto, fel y nodais trwy fy Mil Aelod preifat, mae'n anghyson iawn o ardal i ardal, gydag ysgolion uwchradd yn llai effeithiol wrth addysgu addysg ariannol nag ysgolion cynradd. Felly, byddwn yn croesawu datganiad am hyn er mwyn deall yr hyn y mae Llywodraeth Cymru yn ei wneud i adweithio i’r adolygiad thematig penodol hwn, a sut y gallwn symud ymlaen ar yr agenda benodol hon drwy argymhellion Donaldson.\nDiolch i chi, Bethan Jenkins. Ar eich pwynt cyntaf, credaf efallai y bydd materion penodol y byddwch o’r farn sy’n briodol ysgrifennu at Ysgrifennydd y Cabinet amdanynt, o ran eich cyfarfod a’ch ymweliad â chymdeithas dai benodol. Mae eich pwyntiau cyffredinol yn bwysig o ran y trefniadau llywodraethu ac atebolrwydd ar gyfer landlordiaid cymdeithasol cofrestredig a'r sector cymdeithasau tai, yn enwedig o ran cynnydd i safon ansawdd tai Cymru.\nO ran eich ail bwynt, oes, mae cyfleoedd y gwn y byddai Ysgrifennydd y Cabinet dros Addysg yn awyddus i’w datblygu a mynd i'r afael â nhw mewn cysylltiad â'r cwricwlwm a chyfrifoldebau eraill, ac yn wir Gynnig Cydsyniad Deddfwriaethol arfaethedig lle bydd cyfle i graffu arno gan bwyllgor i ystyried yr effaith ar Gymru hefyd.\nArweinydd y tŷ, hoffwn ddatganiad ar daliadau tai yn ôl disgresiwn, os gwelwch yn dda. Mae ffigurau gan Shelter Cymru wedi dangos yn glir fod £100,000 o'r arian hwn, a oedd yno yn benodol i helpu pobl nad oedd eu budd-dal tai yn talu cost eu rhent, wedi cael ei anfon yn ôl gan awdurdodau lleol i San Steffan y llynedd. Roedd pum cyngor, tri o'r rheini yn fy etholaeth i, yn cyfrif am 75 y cant o'r arian a anfonwyd yn ôl; y rhain oedd Caerfyrddin, Gwynedd a Cheredigion. Mae hynny mewn gwrthgyferbyniad llwyr â chynghorau eraill, gan gynnwys Torfaen, Sir Fynwy, Caerdydd, Bro Morgannwg, ac Ynys Môn, a wariodd yr holl ddyraniad ac, fel yn achos Torfaen, a gafodd hwb gyda rhywfaint o'u harian eu hunain. Mae'r gronfa taliad tai yn ôl disgresiwn yn hynod bwysig ar gyfer helpu'r rhai sy'n cael trafferth gyda'u rhent i allu aros yn eu cartrefi ac i'w hatal rhag naill ai gael eu troi allan neu fod yn ddigartref. Felly, rwy'n awyddus i ddeall a yw Llywodraeth Cymru wedi cael unrhyw drafodaethau o gwbl gydag awdurdodau lleol ynghylch yr arian hwn yn cael ei anfon yn ôl, er mwyn deall pam mae rhai cynghorau nid yn unig yn gwario'r dyraniad ond yn ychwanegu ato, tra bod eraill, yn fy marn i, yn siomi eu tenantiaid yn llwyr.\nMae Joyce Watson yn iawn wrth ddweud pa mor bwysig yw taliadau tai yn ôl disgresiwn. Yn wir, amlygwyd hynny yn glir iawn yn ymgyrch Shelter Cymru, ac rwy'n siŵr ein bod i gyd wedi clywed am yr wythnos ddiwethaf—yr ymgyrch Waste Not Want Not—yn tynnu sylw at eu pryderon a chodi ymwybyddiaeth y gallai pobl fod â hawl i help ychwanegol trwy'r cynllun taliadau tai yn ôl disgresiwn. Yn amlwg, o'r cychwyn cyntaf, o ran fy ymateb i, mae'n rhaid i ni gydnabod nad yw’r taliadau tai yn ôl disgresiwn wedi eu datganoli ac maent yn cael eu gweinyddu gan awdurdodau lleol ar ran yr Adran Gwaith a Phensiynau. Fodd bynnag, gan weithio ar y cyd ag awdurdodau lleol Cymru, rydym wedi cyflwyno canllawiau gwell, gan sicrhau dull mwy cyson o ymdrin â cheisiadau, gan dargedu'r rhai sydd â'r angen mwyaf, ac wrth gwrs, rhaid i hynny gynnwys dealltwriaeth—. Yn amlwg, mae gan Gymdeithas Llywodraeth Leol Cymru gyfle yma i ledaenu'r arfer da gan yr awdurdodau hynny y mae’r Aelod wedi tynnu sylw ato, a oedd nid yn unig yn gwario at y terfyn, ond rai ohonynt yn gwario mwy ac yn penderfynu bod yn rhaid i hyn fod yn flaenoriaeth, fel Caerdydd a Bro Morgannwg.\nYsgrifennydd y Cabinet, dim ond i ddilyn ymlaen o’r hyn a ddywedodd Joyce Watson, a gawn ni ofyn am ddatganiad gan Ysgrifennydd y Cabinet dros Gyllid a Llywodraeth Leol ar y drefn a ddilynir gan awdurdodau lleol ynghylch rhoi tystysgrifau defnydd neu ddatblygiad cyfreithlon yn eu hardaloedd? Gwnaeth etholwr imi, sydd wedi bod yn rhedeg busnes teuluol ers dros 30 mlynedd yn yr un ardal yng Nghasnewydd, gais i Gyngor Dinas Casnewydd am dystysgrif cyfreithlondeb defnydd presennol ar gyfer yr un busnes. Talodd £380 am hyn, tra bod y taliad cychwynnol yn £190 yn unig. Ar ôl cyfarfod â'r swyddog a chael craffu ar y cais, roedd yn rhaid iddo dalu yn ychwanegol i’r £190 i gael cyflwyno ei gais i'r cyngor. Ar ôl dau fis, oherwydd gwall bach yn y cais, cafodd ei wrthod ar y sail nad oedd yn gallu cael ei gymeradwyo ar gyfer defnydd cyfreithlon gan nad oedd wedi gallu sicrhau'r cyfnod lleiaf sydd ei angen—am 10 mlynedd yn yr un ardal yn yr un busnes. Ond, fel y dywedais yn gynharach, bu’n rhedeg y busnes ers 30 mlynedd, ac mae’r adran ardrethi wrth ymyl yr adran drwyddedu—a thalodd £380. Yr ateb a gafodd yr wythnos diwethaf yw, os oes rhaid iddo gael y drwydded hon eto, mae'n rhaid iddo dalu i ailymgeisio eto a thalu £380 eto. A oes modd gofyn am ddatganiad gan Ysgrifennydd y Cabinet ynghylch p ganllawiau y mae Llywodraeth Cymru wedi eu dosbarthu i'r awdurdodau lleol yng Nghymru i sicrhau bod synnwyr cyffredin yn rhagori ar fiwrocratiaeth mewn sefyllfaoedd o'r fath? Diolch.\nWel, rwy’n credu bod yr Aelod yn amlwg yn gwrando ar ei etholwr lleol, sef busnes, ac yn ei gynrychioli. Ond rwy’n credu eich bod wedi egluro, yn wir, o ran adrodd am y profiad y mae’r busnes hwnnw, etholwr lleol, wedi’i gael, pam ei fod ef neu hi wedi cael ei hun yn y sefyllfa honno. Mae hwn yn fater i'r awdurdod lleol, ac mae'n fater, nid yn unig o ran rheoleiddio a sail statudol, mae'n fater o ddisgresiwn ar sawl achlysur, ond hefyd o ran cydymffurfiaeth. Ac mae angen i fusnesau gydymffurfio.\nBythefnos yn ôl, cafodd gyrrwr motor-beic ei ladd ar yr hyn sy’n cael ei alw, yn anffodus, yn ‘“Evo” triangle’—cyfres o ffyrdd neu rwydwaith o ffyrdd yn ardal Pentrefoelas a Cherrigydrudion, sydd wedi cael ei hyrwyddo gan y cylchgrawn ceir ‘Evo’ fel man da i fynd i brofi’ch sgiliau gyrru ac i wthio’ch car i’r eithaf. Nawr, mae hyn i gyd wedi creu, dros gyfnod, ddiwylliant lle gallwch chi nawr brynu sticeri ceir, crysau-T ac yn y blaen sy’n hyrwyddo hwn fel rhyw fath o ‘destination’. Mae'n cael ei ddisgrifio fel ‘life-size Scalextric track’. Mae'n cael ei ddisgrifio fel ‘Disney World for driving enthusiasts’. Ond y canlyniad, wrth gwrs, yw bod pobl yn cael eu lladd. Ddydd Sul yma, buodd dwy ddamwain angheuol ar yr A5, nid nepell o’r ardal honno hefyd.\nFelly, a gaf i ofyn am ddatganiad gan Ysgrifennydd yr economi i esbonio beth mae’r Llywodraeth yn mynd i’w wneud i daclo hyn, oherwydd mae angen ‘approach’ aml-asiantaeth i fynd i’r afael â hyn mewn gwirionedd, neu fel arall, rwy’n ofni na fyddwn yn gweld hyn yn stopio? Ond mi fyddwn i hefyd yn gofyn i’r Llywodraeth ystyried a yw’r cylchgrawn ‘Evo’ wedi croesi ffin fan hyn ynglŷn â’r modd y maen nhw wedi bod yn hyrwyddo yr ‘“Evo” triangle’ yma? Ac oes yna le i gyfeirio’r cylchgrawn at IPSO, sef sefydliad annibynnol safonau’r wasg, oherwydd nid ffyrdd rasio yw ffyrdd cyhoeddus Cymru, ac mae'n rhaid inni roi stop ar hyn, unwaith ac am byth?\nRwyf hefyd yn ymwybodol bod yr Ysgrifennydd cymunedau wedi gwneud cyfres o ddatganiadau ynghylch diogelwch rhag tân yn ddiweddar. Ond yn dilyn y tân tŵr ofnadwy yr ydym i gyd, wrth gwrs, yn gwybod amdano yn ddiweddar, a oes modd inni hefyd gael datganiad gan Ysgrifennydd y Cabinet yn egluro beth mae'r Llywodraeth yn bwriadu ei wneud i sicrhau nad yw’r gwasanaeth tân yn y gogledd yn wynebu toriadau pellach ar ôl yr hyn sydd wedi bod yn ddegawd o dorri yn ôl ar wasanaethau? Gwyddom y collwyd 20 y cant o’r diffoddwyr tân yng Nghymru dros y 10 mlynedd diwethaf, a bod cynigion bellach hefyd i gael gwared ar oddeutu 24 o'n diffoddwyr tân yn y gogledd—dyna un o bob chwech o'r holl ddiffoddwyr tân sydd gennym—a hefyd i gael gwared ar un o'r ddwy injan dân sy'n gwasanaethu ardal Wrecsam. Cyni sy'n gyrru’r agenda hon, tra mai achub bywydau ddylai fod yn flaenoriaeth inni, wrth gwrs. Felly, onid ydych yn cytuno bod torri ar wasanaethau rheng flaen fel hyn yn gwbl annerbyniol, ac mae angen datganiad yn esbonio yn union beth y mae'r Llywodraeth yn mynd i’w wneud am y peth?\nDiolch i Llyr Gruffydd am y ddau gwestiwn. O ran y cwestiwn cyntaf, sydd, fel y dywedwch, nid yn unig yn fater o ddiogelwch ar y ffyrdd, y mae Ysgrifennydd y Cabinet yn ei ystyried yn flaenoriaeth uchel wrth gwrs, ond yn ymwneud ag ardal benodol yn y gogledd lle bu’r atyniad hwn, ac, yn amlwg, lle caiff cymryd risgiau, fe ymddengys, ei annog, a marwolaethau o ganlyniad i hynny, a soniasoch am y diweddaraf gyda'r beiciwr modur. Mae hynny'n rhywbeth y bydd Ysgrifennydd y Cabinet, rwy’n credu, yn sicr yn edrych arno, ond gall fod yn ddefnyddiol pe gallech hefyd roi hynny yn ysgrifenedig i Ken Skates, dim ond er mwyn tynnu sylw at y sefyllfa benodol a'r digwyddiadau a ddisgrifiwyd gennych chi.\nO ran eich ail bwynt, yn amlwg mae Ysgrifennydd y Cabinet dros gymunedau yn gweithio'n agos iawn gyda'r grŵp cynghori Cymru ar ddiogelwch tân a gafodd ei sefydlu. Mae'n bwysig iawn, o ran y cyfrifoldebau hynny sydd gan awdurdodau tân ac achub o ran eu dyletswyddau cyfreithiol i hyrwyddo diogelwch tân, a chydnabod eu cyfrifoldebau enfawr. Ac, unwaith eto, gallwn ddweud bod cydnabod eu cyfrifoldebau, ond eu dewrder a'u sgiliau hefyd, yn hanfodol bwysig. Ond, wrth gwrs, daw hyn yn ôl at y pwynt lle y byddem yn dweud wrth Lywodraeth y DU, 'Wel, mae'n amlwg iawn bod y bobl, y cyhoedd, ac yn sicr y cyhoedd yng Nghymru, a’r Llywodraeth hon, yn dymuno iddynt gamu at y marc, o ran gwrth-gyni, a rhoi'r adnoddau i ni gefnogi ein gwasanaethau cyhoeddus.\nMae dau fater yr oeddwn yn awyddus i’w codi. Yn gyntaf oll, roeddwn wedi bod yn bwriadu gofyn i Lywodraeth Cymru beth arall y gellid ei wneud i sicrhau bod ymchwiliad cyhoeddus yn cael ei gynnal i'r sgandal gwaed halogedig, yn dilyn y llythyr gan holl arweinwyr y gwrthbleidiau yn San Steffan, ac, wrth gwrs, gefnogaeth gan bob plaid yma yn y Cynulliad hwn. Ond mae'n newyddion gwych bod y Prif Weinidog wedi cyhoeddi o'r diwedd, yn ystod yr ychydig oriau diwethaf, y cynhelir ymchwiliad cyhoeddus. Ac rwy’n credu ei fod yn deyrnged i'r holl gleifion a theuluoedd hynny sydd wedi ymgyrchu ers degawdau i gael yr ymchwiliad cyhoeddus hwn, oherwydd, yng Nghymru, bu farw 70 o bobl, ac mae bywydau llawer mwy o deuluoedd wedi cael eu difetha’n llwyr, ac maent yn haeddu atebion. Felly, mae croeso mawr i’r ymchwiliad cyhoeddus hwn.\nOnd, wrth gwrs, mae llawer o gwestiynau yn awr am yr ymchwiliad cyhoeddus—am ei ffurf, pwy fydd yn ei arwain, sut y bydd pobl yng Nghymru yn cymryd rhan. Felly, a gaf i alw am ddatganiad, cyn gynted ag y bo modd, gan y Llywodraeth, am y ffordd y maent yn gweld y caiff yr ymchwiliad cyhoeddus hwn ei sefydlu, a sut y bydd Cymru yn cymryd rhan ynddo? Mae'n gwbl hanfodol bod dioddefwyr Cymru yn cael gwneud sylwadau yn y broses. Felly, rwy’n gofyn am ddatganiad, cyn gynted ag y bo modd, i edrych ar beth sy’n fuddugoliaeth i'r holl bobl hynny sydd wedi ymgyrchu cyhyd. Ond rydym am wneud yn siŵr nawr bod yr ymchwiliad cyhoeddus hwn yn ateb yr holl gwestiynau hyn.\nYn awr, yr ail bwynt yr oeddwn am ei godi, sy'n gysylltiedig â hyn, gan ei fod yn ymwneud â hepatitis C, wrth gwrs, a oedd hefyd, mewn rhai achosion, wedi ei gael trwy waed halogedig—cawsom ddadl lwyddiannus iawn yma ar hepatitis C ar 14 Mehefin, a chytunodd pawb mai’r her fawr yw cael mwy o bobl i gael prawf, i ddod ymlaen. Ac mae digwyddiad heno i lansio ymgyrch 'Rwy'n werth...', i dynnu sylw at y mater hwn. Ond sut y byddem yn gallu cael diweddariadau rheolaidd gan y Llywodraeth ynghylch a yw’r ymgyrchoedd y mae’r Llywodraeth, a'r GIG ac eraill yn eu gwneud i gael mwy o bobl i ddod ymlaen—sut ydym ni’n gallu cadw golwg ar sut mae hynny’n gweithio mewn gwirionedd? Hoffwn i ofyn i arweinydd y tŷ a oes rhai ffyrdd o roi’r wybodaeth ddiweddaraf i’r Cynulliad ar sut y mae hyn wedi bod mor llwyddiannus—wyddoch chi, Llywodraeth Cymru yn talu am y cyffuriau hyn, cyfradd llwyddiant 95 y cant o ran gwella pobl, datblygiadau hollol aruthrol, ac mae pawb yr ydym yn gwybod amdanynt yn cael eu trin, er bod o leiaf 50 y cant o’r bobl sydd â hep C ddim yn gwybod hynny.


Gwybodaeth Archebu, Miners - Theatrau Sir Gâr\nGallwch alw mewn i unrhyw un o’n lleoliadau i brynu tocynnau yn ystod oriau agor y swyddfa docynnau. Os ydych yn prynu eich tocynnau yn y Ffwrnes mae gennym gaffi ardderchog a chyfleusterau WiFi am ddim.\nOs na allwch ddod mewn person, fedrwch ffonio'r swyddfa. Rhif ffôn y swyddfa docynnau yw 0345 226 3510, ac mae’r rhif wedi’i gysylltu â phob un o’n theatrau, felly ni fydd rhaid i chi aros mewn ciw am amser hir. Unwaith bydd aelod o staff yn rhydd mi fyddant yn barod i’ch helpu. Gan bod ein swyddfa docynnau yn un cyfannol, fe allwch brynu tocynnau am unrhyw berfformiad yn unrhyw swyddfa docynnau. Cofiwch hefyd y gallwn ddanfon eich tocynnau allan atoch chi cyn y perfformiad. (Codi’r tâl post o £1)\nAr y Wê\nOs ydych yn brysur ac heb gael amser i alw mewn neu i ffonio, gellir prynu tocynnau am ein perfformiadau ar y wê o gysur eich cartref unrhyw amser sy’n gyfleus. Cliciwch ar ddolen Beth Sydd Ymlaen a bydd ein system docynnau ar lein syml yn eich galluogi i brynu tocynnau a hyd yn oed dewis eich hoff sedd. (Ni does Ffioedd archebu ychwanegol gennym mwyach. Yr hyn a dalwch amdano yw’r hyn a gewch! Mae uchafswm o 8 tocyn am bob perfformiad.)\nMae'r swyddfa docynnau yn agor 1 awr cyn y perfformiad ar ddiwrnodau sioe. Fel arall, gellir prynu tocynnau o Lyfrgell Rhydaman yn ystod yr oriau canlynol:


Marshall County, Mississippi - Wicipedia\nFayette County, Lafayette County, Benton County, Union County, Tate County, DeSoto County, Shelby County\nSir yn nhalaith Mississippi, Unol Daleithiau America yw Marshall County. Cafodd ei henwi ar ôl John Marshall. Sefydlwyd Marshall County, Mississippi ym 1836 a sedd weinyddol y sir (a elwir weithiau'n 'dref sirol' neu'n 'brifddinas y sir') yw Holly Springs, Mississippi.\nMae ganddi arwynebedd o 1,838 cilometr sgwâr. Allan o'r arwynebedd hwn, y canran o ffurfiau dyfrol, megis llynnoedd ac afonydd, yw 0.5% . Yn ôl cyfrifiad y wlad, poblogaeth y sir yw: 36,515 (1 Gorffennaf 2013). Mewn cymhariaeth, yn 2016 roedd poblogaeth Caerdydd yn 361,462 a Rhyl tua 26,000.\nMae'n ffinio gyda Fayette County, Lafayette County, Benton County, Union County, Tate County, DeSoto County, Shelby County. Ceir 9 cylchfa amser yn UDA, ac mae'r sir hon yn perthyn i'r cylchfa amser a elwir yn UTC−06:00, UTC−05:00. Cedwir rhestr swyddogol o henebion ac adeiladau cofrestredig y sir yn: National Register of Historic Places listings in Marshall County, Mississippi.\nMae gan y sir yma boblogaeth o tua 36,515 (1 Gorffennaf 2013). Dyma rai o'r dinasoedd, trefi neu gymunedau mwyaf poblog y sir:\nHolly Springs, Mississippi 7957\nByhalia, Mississippi 1302 18.610065\nPotts Camp, Mississippi 494\nWedi dod o "https://cy.wikipedia.org/w/index.php?title=Marshall_County,_Mississippi&oldid=10951785"\nNewidiwyd y dudalen hon ddiwethaf ar 27 Mehefin 2021, am 01:37.


Beth i wneud os ydych angen gwneud hawliad am ollyngiad dŵr yn eich adeilad | Tarian Insurance\nBeth yw gollyngiad dŵr?\nByddai hawliad gollyngiad dŵr yn codi pan fydd niwed yn cael ei wneud i’ch eiddo o ganlyniad pibell yn byrstio neu foeler gwael, er enghraifft ac mae’n un o achosion mwyaf cyffredin difrod i eiddo. Ni fyddai’n berthnasol pe byddai dŵr yn gollwng i mewn i'ch eiddo drwy'r to.\nBeth sydd yn a ddim yn cael ei gynnwys:\nYn ddibynnol ar yr amgylchiadau a'r geiriad polisi mae'n annhebygol y bydd cost atgyweirio’r bibell neu’r ffynhonnell ddŵr ei hun yn cael ei gynnwys yn eich polisi. Mae’n bwysig cofio fod yr yswiriant yn cynnwys gwarchodaeth ar gyfer yr adeilad neu’r cynnwys yn dilyn niwed yn deillio o ollyngiad dwr. Ni fydd y rhan fwyaf o yswirwyr yn cynnwys gwarchodaeth rhag dirywiad graddol - mae'r yswiriant ar gyfer difrod sydyn.\nCysylltwch â ni am werthusiad manwl o'ch polisi.\nCyflymu'r broses hawlio\nMae amser o'r hanfod wrth ddelio a hawliadau gollyngiad dŵr. Er mwyn i ni allu setlo’ch hawliad yn gyflym ac effeithiol, rydym angen cymaint o wybodaeth gennych chi cyn gynted â phosib. Yn yr un modd, mae gennych hawl i ddisgwyl rhai ymrwymiadau gan eich yswiriwr.\nYr hyn yr ydym angen gwybod\nPryd a ddarganfuwyd y gollyngiad/difrod, ble mae’r difrod, beth achosodd y difrod a pha mor hir y bu'n digwydd?\nA yw'r eiddo wedi'i feddiannu ac os na, pa bryd y cafodd ei feddiannu diwethaf?\nA yw'r gollyngiad wedi'i atal neu ei benodi? Os na, rhowch fanylion pam nad yw hyn yn bosibl.\nRydym angen i chi roi arfarniad o'r difrod a achoswyd a pha mor ddrwg ydyw.\nOs oes gennych amcangyfrif am gost atgyweirio, rhowch wybod i ni.\nA ydych chi'n dal i allu byw yn yr adeilad neu a yw'r difrod wedi eich gorfodi i chi fyw mewn mannau eraill?\nCyn y gollyngiad, a wnaed unrhyw waith diweddar yn yr adeilad neu yng nghyffiniau'r gollyngiad? Efallai y byddwn yn gallu adennill gan drydydd parti os ydynt wedi achosi'r gollyngiad, a fydd yn gwneud bywyd yn llawer haws i chi.\nYn dibynnu ar yr atebion i'r cwestiynau uchod, efallai y bydd eich yswirwyr yn:\nCytuno ar ffigwr ar gyfer cost atgyweiriadau heb yr angen am amcangyfrif.\nGwneud cais amcangyfrifon ar gyfer yr atgyweiriadau.\nGofynnwch i un o'u syrfewyr i ymweld â chi i roi arweiniad arnoch drwy'r broses hawlio.\nOs nad yw’n bosib byw yn yr adeilad, gall y polisi dalu i chi aros mewn llety arall neu dalu am golled rhent. Fodd bynnag, nid yw bolisïau yn cynnwys yr amddiffyniad hwn felly siaradwch â ni am hyn wrth drefnu'r polisi.\nOs ydych chi'n ansicr ynghylch unrhyw agwedd o’ch polisi a beth a fydd yn cael ei gwmpasu pe bai hawliad, cysylltwch â ni.


Cyfraddau Lwfans Tai Lleol - CBSW\nMae’r Lwfans Tai Lleol, LTLl, yn dibynnu ar ba ardal yr ydych yn byw ynddi a nifer yr ystafelloedd gwely sydd eu hangen ar bawb sy’n byw yn y tŷ.\nRhennir Wrecsam yn dair ardal LTLl a elwir yn Ardaloedd Marchnad Rhenti Eang neu AMRhE. Mae’r AMRhE yng Nghymru yn cael eu gosod gan Wasanaeth y Swyddogion Rhenti, sy’n rhan o Lywodraeth Cynulliad Cymru. Mae AMRhEau yn Lloegr yn cael eu gosod gan y Gwasanaeth Rhenti, asiantaeth weithredol o’r Adran Gwaith a Phensiynau. Cytunir ar AMRhEau trawsffiniol ar y cyd gan y ddau wasanaeth. Mae Gwasanaeth y Swyddogion Rhenti a’r Gwasanaeth Rhenti yn annibynnol o Gyngor Bwrdeistref Sirol Wrecsam.\nNewidiadau i Fudd-dal Tai o Ebrill 2013 - Newidiadau i'r dyddiad adolygu\nGan gyfrif pob preswylydd unwaith yn unig ac yn y grŵp cyntaf y maent yn perthyn iddo, caniateir un ystafell wely ar gyfer:\npob pâr o oedolion\nunrhyw oedolyn arall dros 16 oed\nunrhyw ddau blentyn o’r un rhyw sydd dan 16 oed\nunrhyw ddau blentyn dan 10 oed beth bynnag fo’u rhyw\nMae hawliwr sengl o dan 35 mlwydd oed yn gallu cymhwyso am dreth ystafell rhannol.\nLefelau rhent Lwfans Tai Lleol Ebrill 2015 (wythnosol)\nYstafell a rennir £65.65\n1 Ystafell wely £84.21\n2 Ystafell wely £105.94\n3 Ystafell wely £123.58\n4 Ystafell wely £156.89\nNewidiadau i Lwfans Tai Lleol o 1 Ebrill 2013\nNi fydd hawl y rhai sy’n hawlio Budd-dal Tai y mae eu hawl i fudd-daliadau yn cael ei asesu yn unol â rheolau Lwfans Tai Lleol yn cael ei adolygu 12 mis ar ôl y dyddiad hawlio o hyn ymlaen.\nO fis Ebrill 2013 ni fydd yr hawliadau yn cael eu hadolygu 12 mis ar ôl hawlio’r budd-dal tai yn wreiddiol. Yn hytrach bydd y gyfradd Lwfans Tai Lleol ar gyfer yr holl hawliadau yn cael ei adolygu ar 1 Ebrill bob blwyddyn, neu’r dydd Llun cyntaf yn dilyn y dyddiad hwn, os yw’r rhent yn ddyledus yn wythnosol.\nYn hytrach na bod yn gysylltiedig â lefelau rhent lleol, o fis Ebrill 2013 bydd cyfraddau Lwfans Tai Lleol yn cynyddu yn ôl swm chwyddiant y Mynegai Prisiau Defnyddwyr, a disgwylir y bydd y Gwasanaeth Rhent yn cyhoeddi cyfraddau Lwfans Tai Lleol Ebrill nesaf ym mis Rhagfyr 2012.\nOs yw’r rhent yn is na’r gyfradd Lwfans Tai Lleol o Ebrill 2013, a bod y rhent yn cynyddu, byddwn yn medru ymdrin â’r cynnydd hwn hyd at y gyfradd Lwfans Tai Lleol. Os yw’r rhent eisoes yn uwch na’r gyfradd Lwfans Tai Lleol a’i fod yn cael ei gynyddu, ni fyddwn yn medru ymdrin â’r newid nes bo’r gyfradd Lwfans Tai Lleol yn cynyddu’n uwch na’r lefel rhent newydd.\nEr mwyn osgoi ailasesu’r Lwfans Tai Lleol yn agos at ei gilydd i rai hawlwyr, ni fydd y rhai y dylid eu hadolygu rhwng Ionawr 2013 a Mawrth 2013 dan y drefn bresennol yn cael eu hadolygu tan Ebrill 2013.\nBydd unrhyw hawliadau budd-dal y mae’r newidiadau hyn yn effeithio arnynt yn cael eu hailasesu’n awtomatig ar yr adeg priodol.


Codi ofn yng nghastell Caerffili | O'r Pedwar Gwynt\nAmser darllen: 11 munud\nMae cynhyrchiad newydd Theatr Genedlaethol Cymru o Macbeth, yng nghyfieithiad newydd y diweddar Gwyn Thomas, ar fin agor yng nghastell Caerffili. Bydd hefyd yn cael ei ddarlledu’n fyw, trwy loeren, i sinemâu yng Nghymru – y tro cyntaf erioed i gwmni Cymreig wneud peth o’r fath. Aeth O’r Pedwar Gwynt i gael sgwrs gyda chyfarwyddwr Macbeth a Chyfarwyddwr Artistig y cwmni, Arwel Gruffydd.\nSut mae rhywun yn mynd ati i gyfarwyddo un o ‘glasuron mawr’ y theatr?\nWel, roedd yn gofyn am ddull ychydig bach yn wahanol i’r arfer. Mae rhywun yn dod at y gwaith ychydig yn wahanol o gymharu â drama gyfoes neu ddrama naturiolaidd – ac mi wnes i fwynhau’r elfen wahanol yna’n fawr iawn.\nOherwydd bod y ddeialog yn farddoniaeth, ac oherwydd y ffordd y mae Shakespeare yn mynegi’r stori a llif meddwl y cymeriadau, mae yna rywbeth yn ei arddull sydd, rhywsut, yn ei gwneud hi’n haws i’r actor ac i’r cyfarwyddwr gyrraedd at y gwirionedd, fel petai, ac at gymhellion y cymeriadau.\nUnwaith y bydd rhywun wedi ‘deall’ yr hyn sy’n cael ei ddweud, yn yr ystyr fwya’ arwynebol, mae pethau’n llai dyrys rhywsut.\nMae yna lif diddiwedd bron o linellau a syniadau rhyfeddol gan Shakespeare. Mae e’n cyfleu pethau dwys a chymhleth ond yn gwneud hynny mewn ffordd hynod o fanwl a chywir, on’d yw e?\nMae o bron yn gerddorol. Mae yna rywbeth yn y farddoniaeth sydd yn debyg i symffoni. Mae rhywun yn cyrraedd at yr ystyr bron heb orfod meddwl amdani’n ormodol. Mae’r farddoniaeth yn gyfrwng i roi mynegiant i’r gelfyddyd neu yn gyfrwng ynddo’i hun, efallai, ar gyfer trosglwyddo teimladau yn ogystal â gwybodaeth. Mae barddoniaeth Shakespeare yn gweithredu hynny mewn ffordd sy’n ddigon tebyg, dw i’n meddwl, i gerddoriaeth. Ac mae hynny’n haen ychwanegol o gymharu â drama ryddieithol. Mae yna ryw gân, rhyw gerddoriaeth, rhyw gelfyddyd; mae ’na gyfathrebu ym miwsig y geiriau sy’n creu llinell fwy uniongyrchol at hanfod cymeriad, a hynny heb i’r actor fod yn rhwystr – os ca’ i fod mor hy â chyfeirio at actorion fel rhwystrau!\nBeth am y farddoniaeth honno, felly, a chyfieithiad newydd Gwyn Thomas? Oeddet ti wedi meddwl cynhyrchu Macbeth cyn i ti glywed bod Gwyn Thomas wedi bod yn gweithio ar ei gyfieithiad newydd?\nYn ddamweiniol, mewn sgwrs, y cyfeiriodd Gwyn at y peth. Fe roddodd o’r sgript i fi pan oedd pethau eisoes yn y broses gynllunio. Drafft gynnar oedd hi ond roedd yn teimlo fel cyd-ddigwyddiad rhyfeddol, a hynny’n asio’n rhyfedd â’r holl ofergoelion sydd ynglŷn â’r ddrama ac â’r elfennau goruwchnaturiol sydd yn y gwaith. Roedd y cyd-ddigwyddiad yn fy mhlesio’n arw. Roedd Gwyn wedi cyfieithu eraill o ddramâu Shakespeare eisoes. Fe gymerais i ran fel actor yn ei gyfieithiad o’r cartŵns Shakespeare a wnaeth gyda’r BBC ac S4C yn y 90au. Nos Ystwyll oedd y ddrama honno. Roedd Gwyn eisoes wedi talfyrru Macbeth, wedi gwneud fersiwn hanner awr o’r ddrama bryd hynny ac mae’n siŵr mai'r cam nesa’ iddo fo oedd cyfieithu’r peth yn ei gyfanrwydd. Roedd yn gyd-ddigwyddiad danteithiol.\nAc roedd hynny i gyd yn clymu gydag awydd i wneud Shakespeare mor hygyrch â phosib i gynulleidfa mor eang â phosib. Y fantais fawr, wrth gwrs, wrth gyfieithu Shakespeare, a’r fantais sydd gan siaradwyr ieithoedd eraill o gymharu â phobl uniaith Saesneg a’r diwylliant Saesneg, yw bod gennym ni drwydded i lwyfannu Shakespeare mewn iaith gyfoes. Dyw’r drwydded honno ddim ar gael mor hawdd yng nghyd-destun y diwylliant Saesneg. Yn y Saesneg, mae yna deimlad bod angen perfformio Shakespeare yn y gwreiddiol – a pham na fyddai rhywun yn gwneud? Pa Sais fyddai mor hy â cheisio gwella’r hyn y cynigiodd Shakespeare ei hun?\nAeth ambell un ati, on’d do. Dw i’n cofio darllen Lear Edward Bond yn y brifysgol. Mae ei fersiwn e’n tynnu sylw’n benodol at elfennau treisgar y stori honno. Mae yna ‘beiriant tynnu llygaid’ arbennig o erchyll, os cofiaf, sydd yn drosiad o ‘drais diwydiannol’, neu ‘ddiwydiant trais’, y cyfnod modern. Oes yna ddehongli tebyg yn eich cynhyrchiad chi?\nMynd ati i wneud cyfieithiad ffyddlon wnaeth Gwyn Thomas, nid cynnig addasiad neu ddehongliad o’r gwreiddiol. Ond gyda phob cyfieithiad mae elfen o addasu yn anorfod oherwydd wrth fynd ati i gyfieithu drama, i gyfieithu unrhyw idiom yn wir, ac yn enwedig yng nghyd-destun barddoniaeth, mae angen gwneud i’r geiriau ffitio cyd-destun ieithyddol a diwylliannol newydd. Ond y tu hwnt i hynny gellid dweud ei fod yn gyfieithiad mor bur ag y gall cyfieithiad fod.\nYmdrechodd Gwyn i fod mor driw i fwriadau a syniadau gwreiddiol Shakespeare â phosib – ond gwnaeth hynny yng nghyd-destun diwylliannol y Gymraeg.\nRwyt ti’n sôn yn dy nodiadau yn rhaglen y ddrama am yr awydd i godi ofn ar bobl a fydd yn gweld y ddrama yng nghastell Caerffili ac am yr elfennau goruwchnaturiol. Wyt ti’n gweld y rheiny’n ffitio’n arbennig o agos â’r cyd-destun Cymraeg ac â’n chwedlau a’n llên gwerin ni?\nYn sicr iawn, ac mae Gwyn ei hun yn taflu rhyw gyfeiriad ychydig bach yn wamal i’r pair bob hyn a hyn. Mae o’n defnyddio Annwn, er enghraifft, yn cyfeirio at Annwn yn y fersiwn Gymraeg er nad yw’r Saesneg gwreiddiol yn cyfeirio at the underworld – nac yn wir yn cyfeirio mor uniongyrchol at chwedloniaeth neu fytholeg Geltaidd chwaith. Ond yng nghyd-destun cyflwyniad Cymraeg o’r gwaith, mae’n bosib dod â phethau fel yna i mewn ... Pan oeddwn i’n fyfyriwr ym Mangor a Gwyn yn un o fy narlithwyr i yno, mi wnes i fwynhau ei ddarlithoedd o, ar wreiddiau mytholegol y chwedlau canoloesol, yn arw ac roedd y pwnc yn amlwg o ddiddordeb mawr iddo fo. Roedd yn amlwg wrth ei fodd yn sôn am dduwiau Celtaidd a chredoau Paganaidd y Celtiaid.\nMae dramâu Shakespeare yn aml yn cyfeirio’n ôl at orffennol cyn-Seisnig Ynys Prydain. Mae’r Brenin Llŷr, er enghraifft, yn un o frenhinoedd chwedlonol y Brythoniaid. Macbeth yn yr Alban wedyn. Mae yna Geltiaeth, fe ellid dweud - ‘the matter of Britain’. Tybed, felly, a yw’r elfennau goruwchnaturiol yn y ddrama yn gweithredu fel catalyddion i ryw raddau, neu fel amlygiad o isymwybod, rhywbeth sydd ‘yn y pridd’, fel petai, mewn cynhanes, rhywbeth atafistaidd?\nWel, dw i’n bersonol, yn meddwl am y gwrachod fel bodau o gig a gwaed. Yn y cynhyrchiad hwn, maen nhw’n bobl go iawn, mor real â Macbeth ei hun. Boed hynny’n deillio o’u hen gredoau nhw neu beidio, mae’r gwrachod yn gweithredu fel cyfrwng i gysylltu’r byd hwn â rhywbeth arall sydd y tu hwnt i’r materoldeb hwnnw. Ac mae nhw’n defnyddio hynny fel ffordd – a boed hynny’n ymwybodol neu’n isymwybodol – o godi ofn ar bobl. Maen nhw nhw’n cael blas ar herio Macbeth. Maen nhw’n mwynhau’r weithred o godi ofn arno fo. Ac maen nhw’n gwneud hynny drwy gyfrwng damcaniaethau gan addo gwobrwyon mawr iddo. Ond mae’r rheiny’n codi ofn arno oherwydd, er mwyn gallu hawlio’r gwobrwyon hynny, mae’n rhad iddo fo dramgwyddo a mynd yn groes i’r credoau a’r arferion y mae o wedi eu harddel hyd hynny, a mynd yn groes i werthoedd trugaredd a chyfiawnder. Mae o’n cysegru’i fywyd i wasanaethu’r brenin ac i gadw pethau fel y maen nhw, gwarchod y status quo a gwarchod yr hyn sydd yn gydnabyddedig gyfiawn a chywir gan y gymdeithas. Mae o wedi gallu boddio ei uchelgais a’i awydd i wneud cyfraniad cadarnhaol i’w gymdeithas drwy wasanaethu’i frenin, drwy weithredu fel milwr da ac mae o wedi ennill gwobrau lu o wneud hynny. Ond ar y pwynt tyngedfennol, pan na all ennill mwy o wobrau, pan na all o gael ei ddyrchafu ymhellach – ar y pwynt pan fydd o bron iawn wedi cyrraedd ei lawn dwf fel arglwydd – mae’r gwrachod yn plannu’r hedyn ynddo fo, fel petai i’w annog o i ddeisyfu rhywbeth mwy. Ac er mwyn hawlio hynny, mae’n rhaid iddo dramgwyddo, mae’n rhaid iddo weithredu mewn modd anghyfiawn yn erbyn rheolau’r gymdeithas. Felly mae’r gwrachod fel petaen nhw’n taro arno fo ac yn ei gosi fo efo’r addewid yma ar yr union bwynt pan y gellid dweud ei fod o wedi mynd mor bell ag y gall o gyrraedd drwy weithredu’n gyfiawn.\nYdy’r gwrachod yn ei radicaleiddio fe, felly?\nByddai hynny’n un ffordd o edrych ar bethau. Maen nhw’n addo iddo fo fwy nag y mae hi’n iawn iddo fo ei gael – iawn yn yr ystyr o gywirdeb, yn yr ystyr o fudd cymdeithas, hynny yw. Drwy ddeisyfu mwy na’r hyn y gall gyflawni drwy weithredu cyfiawn, mae o’n boddio ei ego yn hytrach na boddio a buddio cymdeithas. Iawn ydy bod yn filwr da, iawn ydy bod yn frenin os mai lles cymdeithas sydd yn cymell rhywun ond pan ddaw lles yr hunan yn amcan, dyna pryd y mae pethau’n mynd ar chwâl – a dyna sy’n digwydd i Macbeth, wrth gwrs. Pan ’da ni’n cyfarfod ag o gynta’, mae o’n ddyn da, yn ddyn cyfiawn, ond yn fuan iawn yn y ddrama, mae syniad o fwydo’r ego yn ei feddiannu ac yn goresgyn y nod blaenorol o gadarnhau statws y brenin.\nMae hi wastad yn demtasiwn gyda Shakespeare – ac mae hynny’n rhan o’i apêl ar hyd yr oesoedd, mae’n siŵr – i gyffelybu cymeriadau’r dramâu, a chymeriadau’r trasiedïau yn enwedig, â chymeriadau yn y byd go iawn. Ac i ddweud ‘Mae hon yn wers bwysig i ni.’ Beth yw dy ymateb di i’r math yna o beth?\nMae Shakespeare yn amserol ond yn ddiamser hefyd. Dyna sydd mor hyfryd am weithiau llenyddol mawr y byd, fel dramâu Shakespeare; fe allwch chi weld yr oes hon ynddyn nhw ond maen nhw’n wir ym mhob oes hefyd. Maen nhw’n dweud gwirioneddau am y ddynoliaeth – a dyn yw dyn ymhob oes.\nYn fwy na rhyw gyffelybiaethau mwy neu lai arwynebol gyda phersonoliaethau ar y llwyfan rhyngwladol cyfoes, felly, a chymharu cymeriadau mewn drama â phobl ry’n ni’n tybio ein bod yn eu hadnabod – rhyw feddwl bod Trump yn ego maniac a hyn llall ac arall – falle’i bod hi’n fwy diddorol meddwl am weithiau mawrion, fel Macbeth, King Lear neu Hamlet, fel gweithiau sy’n enghreifftio anocheledd trasiedi? Hynny yw, ac o ystyried ein bod ni’n byw mewn cyfnod digon brawychus ar hyn o bryd, efallai bod trasiedïau Shakespeare, hyd yn oed o’u gweld a’u hail-weld nhw, yn awgrymu bod yn rhaid i bethau fynd i’w heithafion. Nad yw hi’n ddigon i ni wybod ymlaen llaw bod pethau’n mynd i fod yn wael – maen rhaid iddyn nhw fod yn wael mewn gwirionedd cyn i ni gymryd sylw neu weithredu ...\nEfallai ond mae Macbeth yn ddrama gadarnhaol yn y pen draw, er gwaetha’r erchyllterau sy’n dod i ran trigolion yr Alban yng nghwrs y ddrama.\nDruan ohonyn nhw!\nIe! Ond yn y pen draw, daioni sy’n gorchfygu. Daioni sydd yn ennill y dydd. Mae’r drefn, yn ôl dymuniad Duw, neu mae’r drefn naturiol – ac mae Shakespeare yn defnyddio’r gair naturiol yn aml iawn, yn dweud fod pethau yn mynd ‘yn groes i natur’ – yn cael ei hadfer. Natur sydd yn trechu yn y diwedd; mae’r drefn yn cael ei hailsefydlu ac mae’r un a oedd i fod i ddod yn frenin ar ôl Duncan yn dod yn frenin ar y diwedd. Mae Macbeth yn methu er gwaethaf ei uchelgais a’i allu milwrol. Ac mae o’n cael ei drechu oherwydd, yn y diwedd un, mae’r da yn mynnu ennill.\nAr yr adegau tywyllaf i’r Alban yn ystod y ddrama, mae yna lot fawr o anobeithio. Mae Macduff yn anobeithio ac mae hi’n edrych yn ddu iawn ar y wlad hanner ffordd drwyddi. Mae hi fel pe bai’n amhosib i ddaioni orchfygu. Ond dyna sy’n digwydd erbyn y diwedd. Mae’r rhod yn troi.\nMewn unrhyw oes, os yw rhywun yn teimlo nad yw gwleidyddiaeth o’u plaid nhw, neu nad yw’r hinsawdd neu’r pŵer gwleidyddol o’u plaid nhw, dyw hynny ddim o reidrwydd yn gyfystyr â dweud taw felly y bydd hi tan ddiwedd amser. Ond wrth gwrs mae’n rhaid i bawb ddiffinio’i ddaioni ei hun – byddai llawer yn dweud bod yr hinsawdd wleidyddol ym Mhrydain, yn Ewrop neu yn America o’u plaid nhw ar hyn o bryd a taw daioni sydd ar i fyny. Tra bod eraill yn gweld pethau o’r pegwn arall. Dw i’n gwybod lle dw i’n sefyll!\nGallwch ddarllen ail ran y cyfweliad hwn gyda Chyfarwyddwr Artistig Theatr Genedlaethol Cymru, Arwel Gruffydd fan hyn.\nLluniau: Ymarferion Macbeth (Ffion Dafis, Arwel Gruffydd a Richard Lynch) gan Warren Orchard, gyda chaniatâd caredig Theatr Genedlaethol Cymru.\nBydd yna Ddarllediadau Byw i ganolfannau ledled Cymru ar ddydd Mawrth, 14 Chwefror 2017, ynghyd ag ail-ddangosiad (gydag is-deitlau Saesneg).\nMwy o fanylion fan hyn.\nEr mwyn ennill ei wobr, mae’n rhaid iddo dramgwyddo, mae’n rhaid iddo weithredu mewn modd anghyfiawn\nDyddiad cyhoeddi: 01·02·2017


Teledu Cylch Cyfyng Mewn Sefydliadau Ledled Rhondda Cynon Taf | Cyngor Bwrdeistref Sirol Rhondda Cynon Taf\nSut rydyn ni'n defnyddio'ch gwybodaeth bersonol at ddibenion teledu cylch cyfyng mewn sefydliadau ledled Rhondda Cynon Taf.\nRydyn ni wedi crynhoi yn yr hysbysiad preifatrwydd yma rai o'r ffyrdd allweddol mae sefydliadau ledled Rhondda Cynon Taf yn defnyddio gwybodaeth bersonol at ddibenion teledu cylch cyfyng. Dylech chi ddarllen yr wybodaeth yma yn ogystal â hysbysiad preifatrwydd corfforaethol y Cyngor.\nDrwy gydol Cyngor Bwrdeistref Sirol Rhondda Cynon Taf, mae nifer o sefydliadau wedi gosod teledu cylch cyfyng y tu mewn a/neu'r tu allan i'w hadeiladau/safleoedd, sy'n cael ei reoli gan Swyddog Cyngor Cyfrifol y safleoedd hynny.\nSylwch dyw hyn ddim yn cynnwys lleoedd cyhoeddus, megis canol trefi, er enghraifft. Mae'r Hysbysiad Preifatrwydd yma'n ymwneud â sefydliadau/safleoedd annibynnol y Cyngor sy'n gweithredu eu systemau teledu cylch cyfyng eu hunain yn annibynnol. Mae esiamplau'n cynnwys, ond dydyn nhw ddim yn gyfyngedig i:\nCanolfannau Oriau Dydd\nOs oes teledu cylch cyfyng wedi'u gosod yn adeiladau'r Cyngor, bydd yn dal delweddau o unrhyw un sydd yn yr adeilad neu o'i gwmpas, er enghraifft:\nAelodau o'r cyhoedd;\nDefnyddwyr y Gwasanaeth;\nMae arwyddion amlwg ar bob safle sy'n gweithredu teledu cylch cyfyng i hysbysu unrhyw un sy'n ymweld â'r sefydliad bod teledu cylch cyfyng yn cael ei ddefnyddio.\nBydd y Swyddog Cyfrifol ar bob un o safleoedd y Cyngor ond yn cyrchu fideo'r teledu cylch cyfyng os bydd rheswm dilys dros wneud hynny, er enghraifft os bydd damwain, digwyddiad neu drosedd.\nFydd neb heblaw'r Swyddog Cyfrifol neu aelod arall o staff sydd wedi'i awdurdodi i wneud hynny yn cyrchu lluniau'r teledu cylch cyfyng.\nMae'r rhesymau dros osod teledu cylch cyfyng mewn gwahanol adeiladau ledled Rhondda Cynon Taf yn rhan o'n Tasg Gyhoeddus a/neu Fudd Cyfreithlon yn cynnwys (ond heb fod yn gyfyngedig i):\nSicrhau Iechyd a Diogelwch staff ac aelodau o'r cyhoedd\nAtal neu ganfod trosedd\nCynorthwyo gydag achos cyfreithiol\nGweithredu fel ffordd o atal troseddau\nDiogelu eiddo'r cyngor\n5. Ydy'r gwasanaeth yn rhannu fy ngwybodaeth bersonol ag unrhyw sefydliad arall?\nDim ond mewn amgylchiadau penodol iawn y bydd lluniau'r teledu cylch cyfyng yn cael eu rhannu. Mae esiamplau'n cynnwys, ond dydyn nhw ddim yn gyfyngedig i:\nPan fydd cais yn dod oddi wrth yr Heddlu yn rhan o ymchwiliad i drosedd;\nPan fydd unigolyn yn gwneud cais gwrthrych am wybodaeth i weld lluniau ohono/ohoni'i hun. Fodd bynnag, dim ond pan fydd amodau llym wedi'u bodloni y bydd lluniau'n cael eu rhyddhau;\nPan fydd cwmni yswiriant wedi gofyn am y ffilm yn rhan o ymchwiliad yswiriant;\nLle mae ymchwiliad mewnol dilys yn parhau\nAr gyfartaledd, mae lluniau teledu cylch cyfyng yn cael eu cadw am 31 diwrnod, ond mae modd i hyn amrywio yn dibynnu ar y safle a'r dechnoleg teledu cylch cyfyng sy'n cael ei defnyddio.\nMae'r Rheoliadau Cyffredinol ar Ddiogelu Data (GDPR) yn rhoi hawliau pwysig i chi, gan gynnwys yr hawl i gael gweld yr wybodaeth bersonol mae'r gwasanaethau yn ei chadw amdanoch chi.\nOs oes gyda chi unrhyw bryderon neu os hoffech wybod rhagor am sut mae safleoedd penodol y Cyngor yn defnyddio'ch gwybodaeth bersonol at ddibenion teledu cylch cyfyng, cysylltwch â'r safle dan sylw naill ai dros y ffôn, dros e-bost neu yn ysgrifenedig.